Svarbus teisinis pranešimas

|

52007PC0177

Pasiūlymas Tarybos sprendimas dėl Europos bendrijos ir Japonijos vyriausybės susitarimo dėl muitinių bendradarbiavimo ir administracinės savitarpio pagalbos muitinės veiklos srityje sudarymo  /* KOM/2007/0177 galutinis - ACC 2007/0067 */

	[pic] | EUROPOS BENDRIJŲ KOMISIJA |Briuselis, 11.4.2007KOM(2007) 177 galutinis2007/0067 (ACC)PasiūlymasTARYBOS SPRENDIMASdėl Europos bendrijos ir Japonijos vyriausybės susitarimo dėl muitinių bendradarbiavimo ir administracinės savitarpio pagalbos muitinės veiklos srityje sudarymo(pateikta Komisijos)AIŠKINAMASIS MEMORANDUMASPASIūLYMO APLINKYBėS |110 | Pasiūlymo pagrindas ir tikslai Vykdydama ES užsienio politiką, Europos bendrija siekia tarptautiniu mastu bendradarbiauti muitinės veiklos srityje su pagrindiniais prekybos partneriais. Remdamasi Komisijos rekomendacija Tarybai įgalioti ją derėtis dėl muitinių bendradarbiavimo susitarimų, 1993 m. balandžio 5 d. Taryba nusprendė įgalioti Komisiją pradėti derybas su pagrindiniais prekybos partneriais: Korėja, Kanada, JAV, Honkongu ir Japonija. EB ir Japonijos muitinių bendradarbiavimo susitarimas taptų svarbia priemone derinant prekybos liberalizavimą su prekybos procedūrų palengvinimu, atkreipiant dėmesį į kovą su sukčiavimu ir neteisėtą veiklą. |120 | Bendrosios aplinkybės Laikantis EB tarptautinės muitinių bendradarbiavimo politikos, muitinių bendradarbiavimo ir administracinės savitarpio pagalbos susitarimus sudariusios šalys gali parengti muitinių bendradarbiavimui reikalingas priemones. Iki šiol EB sudarė muitinių bendradarbiavimo susitarimus su Korėja, Honkongu, Kanada, JAV, Indija ir Kinija. Japonija yra vienintelė iš pagrindinių EB prekybos partnerių, dar nesudariusi muitinių susitarimo su EB. EB ir Japonijos muitinių bendradarbiavimo susitarimas, esantis ES ir Japonijos veiksmų plano prioritetu, būtų tinkamiausias pagrindas apsvarstyti visus muitinės reikalus ir problemas, tokius kaip prekybos palengvinimas, teisės aktų dėl intelektinės nuosavybės teisių taikymas ir kova su klastote bei logistinės tiekimo grandinės saugumas, esančius ES ir Japonijos prioritetiniais klausimais. Pradedant derybas dėl EB ir Japonijos susitarimo, pirmieji ryšiai buvo užmegzti tik 2004 m., vėliau, 2005 m. ir 2006 m., buvo surengta keletas oficialių derybų raundų su Japonijos valdžios atstovais. 2006 m. pasibaigus paskutiniajam derybų raundui ir tų pačių metų pabaigoje teisiškai patikrinus susitarimo projektą Japonijos ministrų kabineto teisės aktų biure, abi Šalys susitarė dėl pridedamo teksto. Siekdama, kad susitarimą dėl muitinių bendradarbiavimo ir administracinės savitarpio pagalbos muitinės veiklos srityje būtų galima pasirašyti kuo greičiau, Komisija siūlo Tarybai patvirtinti pridedamą sprendimo dėl susitarimo pasirašymo ir sudarymo pasiūlymą. |130 | Pasiūlymo srityje taikomos nuostatos EB ir Japonijos muitinių bendradarbiavimo susitarimo projekte pateikiamos standartinės nuostatos dėl teisinio bendradarbiavimo, techninės pagalbos ir administracinės savitarpio pagalbos; jos buvo įtrauktos ir į ankstesnius muitinių bendradarbiavimo ir administracinės savitarpio pagalbos susitarimus. |140 | Derėjimas su kitomis Sąjungos politikos sritimis ir tikslais Pasiūlymas visiškai dera su EB muitų politika trečiųjų šalių atžvilgiu muitinių bendradarbiavimo srityje. Juo siekiama supaprastinti bei suderinti muitinės procedūras ir suteikiamos priemonės kovoti su sukčiavimu muitinėse bei keistis informacija administracinės savitarpio pagalbos klausimais. |KONSULTACIJOS SU SUINTERESUOTOSIOMIS šALIMIS IR POVEIKIO VERTINIMAS |Konsultacijos su suinteresuotosiomis šalimis |211 | Konsultacijų metodai, pagrindiniai tiriamieji sektoriai ir bendras respondentų apibūdinimas Derybų metu buvo nuolat konsultuojamasi su valstybėmis narėmis Tarybos muitų sąjungos darbo grupėje. Prieš pradedant tarpžinybinę konsultaciją Europos kovos su sukčiavimu tarnybai, Išorės santykių generaliniam direktoratui, Prekybos generaliniam direktoratui ir Teisės tarnybai Susitarimas išsiųstas susipažinti ir pateikti pastabas. |212 | Atsakymų ir to, kaip į juos buvo atsižvelgta, santrauka Į pasiūlymą įtraukti Tarybos muitų sąjungos darbo grupėje atstovaujamų valstybių narių žodiniai pasiūlymai. Į jį taip pat įtrauktos atitinkamų Komisijos tarnybų pastabos. Įstaigos, su kuriomis buvo konsultuotasi, mano, kad Susitarimas yra standartinis dokumentas, atitinkantis ankstesnius EB muitinių bendradarbiavimo susitarimus su trečiosiomis šalimis. |Tiriamųjų duomenų rinkimas ir naudojimas |229 | Nepriklausomo tyrimo neprireikė. |230 | Poveikio vertinimas Viešoji konsultacija, kuri būtų strateginio požiūrio į ES ir Japonijos muitinių santykius dalimi, surengta nebuvo. Tačiau įvairiuose ES ir Japonijos forumuose bei dialoguose, suinteresuotosios šalys (vyriausybės, privačios įmonės, konsultantai, verslo asociacijos ir pramonės federacijos) išreiškė viltį, kad ES ir Japonijos muitinių bendradarbiavimo susitarimas ženkliai prisidės kovojant su EB ir Japonijai muitinių veiklos srityje iškylančiais sunkumais. Susitarimu bus sukurtas teisinis pagrindas tarpusavyje keistis informacija ir teikti administracinę pagalbą, kad muitų teisės aktai būtų taikomi tinkamai; jame pristatomi privalumai ir modernūs bendradarbiavimo metodai, pasitelkiant įvairias įgyvendinimo priemones. Šis pasiūlymas – tai teisinė priemonė, būtina užtikrinti tinkamą EB ir Japonijos muitinių bendradarbiavimą, kuria pripažįstama ne tik didėjanti tarptautinio piratavimo ir klastojimo apimtis bei aprėptis, bet ir vis išradingesni jų būdai, taip pat šalių įsipareigojimas gerinti intelektinės nuosavybės teisių apsaugą, siekiant užtikrinti saugią tarptautinę tiekimo grandinę ir palengvinti teisėtų prekių, parduodamų visame pasaulyje, vežimą. |TEISINIAI PASIūLYMO ASPEKTAI |305 | Siūlomų veiksmų santrauka Remiantis 1993 m. Tarybos nurodymais ir atsižvelgiant į EB ir Japonijos (vienos iš pagrindinių prekybos partnerių) prekybinių ryšių svarbą, reikia prisiimti įsipareigojimus užtikrinti veiksmingą Šalių muitinės institucijų bendradarbiavimą. Pridedamu pasiūlymu siekiama, kad Taryba priimtų sprendimą dėl Europos bendrijos ir Japonijos susitarimo dėl bendradarbiavimo ir administracinės savitarpio pagalbos muitinės veiklos srityje. Priėmus šį teisės aktą, Šalys, kovodamos su pažeidimais muitinėje, galės vystyti muitinių bendradarbiavimą, prevenciją, tyrimus, kovą su muitų teisės aktų pažeidimais, muitinės procedūrų supaprastinimą ir derinimą bei galimybę keistis informacija apie veiklą, kuri gali reikšti pažeidimus kitos Šalies teritorijoje. |310 | Teisinis pagrindas Remiantis Europos bendrijos steigimo sutarties 133 straipsniu, kai reikia derėtis dėl susitarimų su viena ar keleta valstybių arba tarptautinių organizacijų, Komisija teikia rekomendacijas Tarybai, kuri įgalioja Komisiją pradėti reikalingas derybas. Taryba ir Komisija yra atsakingos už tai, kad derybose pasiekti susitarimai atitiktų Bendrijos vidaus politikos kryptis bei taisykles. Europos bendrijos steigimo sutarties 300 straipsnyje nustatyta, kad dėl susitarimų pasirašymo ir sudarymo Taryba sprendžia kvalifikuota balsų dauguma remdamasi Komisijos pasiūlymu. 1993 m. balandžio 5 d. Tarybos sprendimas, kuriuo pateikiami derybų nurodymai dėl muitinių bendradarbiavimo susitarimų su ES pagrindiniais prekybos partneriais. |329 | Subsidiarumo principas Pasiūlymas priklauso išimtinei Bendrijos kompetencijai. Todėl subsidiarumo principas netaikomas. |Proporcingumo principas Pasiūlymas atitinka proporcingumo principą dėl šių priežasčių. |331 | Siūloma priemonė yra būtina ir adekvati siekiant tinkamai įgyvendinti EB ir Japonijos muitinių bendradarbiavimą. |332 | Pasiūlymu nustatoma koordinavimo priemonė – Jungtinis muitinių bendradarbiavimo komitetas, sudarytas iš Šalių muitinių ir Komisijos atstovų. Jungtinio muitinių bendradarbiavimo komiteto užduotis – sumažinti administracinę Susitarimo naštą, išlaikant Susitariančiųjų Šalių siekiamų tikslų tinkamumą ir adekvatumą. |Pasirinktos priemonės |342 | Laikantis EB sutarties 300 straipsnio dėl susitarimų pasirašymo ir sudarymo, Taryba sprendžia kvalifikuota balsų dauguma remdamasi Komisijos pasiūlymu. Tinkama priemonė yra Tarybos sprendimas (ir kaip tokia ji buvo paminėta 1993 m. balandžio mėn. Tarybai įgaliojus Komisiją jos vardu pradėti derybas dėl muitinių bendradarbiavimo susitarimų su pagrindiniais EB prekybos partneriais). |POVEIKIS BIUDžETUI |409 | Pasiūlymas neturi jokio poveikio Bendrijos biudžetui. |PAPILDOMA INFORMACIJA |Persvarstymo, pakeitimo, laikino galiojimo sąlyga |533 | Į pasiūlymą neįtraukta laikino galiojimo sąlyga. |1.  2007/0067 (ACC)PasiūlymasTARYBOS SPRENDIMASdėl Europos bendrijos ir Japonijos vyriausybės susitarimo dėl muitinių bendradarbiavimo ir administracinės savitarpio pagalbos muitinės veiklos srityje sudarymoEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmu sakiniu,atsižvelgdama į Komisijos pasiūlymą,kadangi 1993 m. balandžio 5 d. Taryba įgaliojo Komisiją Bendrijos vardu pradėti derybas su kai kuriomis pagrindinėmis Europos bendrijos prekybos partnerėmis dėl muitinių bendradarbiavimo susitarimų,kadangi turėtų būti patvirtintas Europos bendrijos ir Japonijos vyriausybės susitarimas dėl muitinių bendradarbiavimo ir administracinės savitarpio pagalbos muitinės veiklos srityje,NUSPRENDĖ:1 straipsnisEuropos bendrijos vardu tvirtinamas Europos bendrijos ir Japonijos vyriausybės susitarimas dėl muitinių bendradarbiavimo ir administracinės savitarpio pagalbos muitinės veiklos srityje.Susitarimo tekstas pridedamas prie šio sprendimo.2 straipsnisKomisija, padedama valstybių narių atstovų, atstovauja Bendrijai Jungtiniame muitinių bendradarbiavimo komitete, įkurtame pagal Susitarimo 21 straipsnį.3 straipsnisTarybos pirmininkas įgaliojamas paskirti asmenis, kuriems suteikiama teisė pasirašyti Susitarimą Bendrijos vardu.4 straipsnisTarybos pirmininkas Bendrijos vardu pateikia Susitarimo 22 straipsnyje numatytą pranešimą[1].5 straipsnisŠis sprendimas skelbiamas Europos Bendrijų oficialiajame leidinyje .Priimta Briuselyje,Tarybos varduPirmininkasPRIEDASEUROPOS BENDRIJOS IR JAPONIJOS VYRIAUSYBĖS SUSITARIMAS DĖL BENDRADARBIAVIMO IR ADMINISTRACINĖS SAVITARPIO PAGALBOS MUITINĖS VEIKLOS SRITYJEEUROPOS BENDRIJA ir JAPONIJOS VYRIAUSYBĖ (toliau – Susitariančiosios Šalys),ATSIŽVELGDAMOS į Japonijos ir Europos bendrijos (toliau šiame Susitarime – Bendrija) prekybinių ryšių svarbą ir siekdamos padėti darniai plėtoti šiuos abiems Susitariančiosioms Šalims naudingus ryšius;MANYDAMOS, kad siekiant šio tikslo turėtų būti plėtojamas muitinių bendradarbiavimas;ATSIŽVELGDAMOS į Susitariančiųjų Šalių muitinių bendradarbiavimo, susijusio su muitinės procedūromis, raidą;LAIKYDAMOS, kad muitų teisės aktus pažeidžiančios operacijos kenkia abiejų Susitariančiųjų Šalių ekonominiams, fiskaliniams ir prekybiniams interesams, ir suprasdamos, kaip svarbu užtikrinti, kad muitai ir kiti mokesčiai būtų tiksliai apskaičiuojami;ĮSITIKINUSIOS, kad priemonės, kurių imamasi siekiant užkirsti kelią tokioms operacijoms, gali būti veiksmingesnės bendradarbiaujant jų muitinių institucijoms;PRIPAŽINDAMOS muitinės institucijų ir muitinės procedūrų svarbą skatinant prekybos lengvinimą;ATSIŽVELGDAMOS į abiejų Susitariančiųjų Šalių didelius įsipareigojimus imtis su muitinėmis susijusių veiksmų ir bendradarbiauti kovojant su intelektinės nuosavybės teisių pažeidimais;ATSIŽVELGDAMOS į Susitariančiųjų Šalių prisiimtus arba jau vykdomus įsipareigojimus pagal tarptautines konvencijas ir į Pasaulio prekybos organizacijos (toliau – PPO) vykdomą su muitinėmis susijusią veiklą;ATSIŽVELGDAMOS į 1953 m. gruodžio 5 d. Muitinių bendradarbiavimo tarybos (toliau – MBT) rekomendacijas dėl administracinės savitarpio pagalbos;KADANGI 1991 m. bendrojoje deklaracijoje dėl Europos bendrijos bei jos valstybių narių ir Japonijos santykių pateiktos bendrosios santykių gairės ir nustatyti procedūriniai tikslai siekti dar glaudesnių santykių;SUSITARĖ:I ANTRAŠTINĖ DALIS BENDROSIOS NUOSTATOS1 straipsnisSąvokų apibrėžtysŠiame Susitarime:a) „muitų teisės aktai“ – tai visi Japonijos ir Bendrijos teisės aktai, reglamentuojantys prekių importą, eksportą ir tranzitą, visų kitų muitinės procedūrų įforminimą prekėms, įskaitant muitinės institucijų kompetencijai priklausančias draudimo, ribojimo ir tikrinimo priemones;b) „Susitariančiosios Šalies teisės aktai“ ir „kiekvienos Susitariančiosios Šalies teisės aktai“ – atsižvelgiant į kontekstą, tai Japonijos teisės aktai arba Bendrijos teisės aktai;c) „muitinės institucija“ – Japonijoje tai Finansų ministerija, o Bendrijoje tai už muitinės reikalus atsakingos Europos Bendrijų Komisijos kompetentingos tarnybos ir Bendrijai priklausančių valstybių narių muitinių institucijos;d) „prašančioji institucija“ – Susitariančiosios Šalies muitinės institucija, kuri remdamasi šiuo Susitarimu pateikia prašymą suteikti pagalbą;e) „institucija, į kurią kreipiamasi“ – Susitariančiosios Šalies muitinės institucija, kuri gauna remiantis šiuo Susitarimu pateiktą prašymą suteikti pagalbą;f) „asmens duomenys“ – tai visa informacija, susijusi su asmeniu, kurio tapatybė yra nustatyta arba turi būti nustatyta;g) „muitų teisės aktus pažeidžianti operacija“ – tai bet koks muitų teisės aktų pažeidimas ar bandymas juos pažeisti;h) „asmuo“ – tai bet kuris fizinis asmuo, juridinis asmuo arba bet kuris juridinio asmens statuso neturintis subjektas, įsteigtas arba suformuotas pagal kiekvienos Susitariančiosios Šalies teisės aktus ir importuojantis, eksportuojantis arba vežantis tranzitu prekes; iri) „informacija“ – tai duomenys, dokumentai, ataskaitos ir kiti visokių formų pranešimai, įskaitant elektronines jų kopijas.2 straipsnisTeritorinis taikymasŠis Susitarimas taikomas Japonijos teritorijoje, kurioje galioja jos muitų teisės aktai, ir teritorijose, kuriose taikoma Europos bendrijos steigimo sutartis, laikantis toje sutartyje nustatytų sąlygų.3 straipsnisĮgyvendinimasSusitariančiosios Šalys įgyvendina šį Susitarimą vadovaudamosi kiekvienos iš Susitariančiųjų Šalių teisės aktais ir atsižvelgdamos į savo muitinių institucijų išteklius.4 straipsnisBendradarbiavimo aprėptis1. Pagal šį Susitarimą muitinių bendradarbiavimas apima visus klausimus, susijusius su muitų teisės aktų taikymu.2. Susitariančiosios Šalys įsipareigoja, kad jų muitinių institucijos bendradarbiaus. Susitariančios Šalys visų pirma bendradarbiaus:a) sukurdamos ir naudodamos ryšių kanalus tarp savo muitinių institucijų, siekdamos palengvinti ir užtikrinti saugų ir greitą keitimąsi informacija;b) lengvindamos veiksmingą savo muitinių institucijų veiklos koordinavimą; irc) spręsdamos visus kitus administracinius su šiuo Susitarimu susijusius klausimus, kuriuos sprendžiant kartais gali prireikti bendrų veiksmų.3. Be to, Susitariančiosios Šalys įsipareigoja, kad jų muitinių institucijos bendradarbiaudamos dės pastangas, kad laikantis tarptautinių standartų muitų srityje būtų kuriamos prekybos lengvinimo priemonės.5 straipsnisPagalbos aprėptis1. Susitariančiosios Šalys, veikdamos per savo muitinės institucijas, tiek, kiek leidžia jų kompetencija ir turimi ištekliai, šiame Susitarime nustatytu būdu ir sąlygomis teikia viena kitai pagalbą, siekdamos užtikrinti tinkamą muitų teisės aktų taikymą, visų pirma užkirsti kelią tuos teisės aktus pažeidžiančioms operacijoms, atlikti šių operacijų tyrimus ir kovoti su jomis.2. Pagalbą muitinės veiklos srityje pagal šį Susitarimą teikia Susitariančiųjų Šalių muitinių institucijos, kompetentingos taikyti šį Susitarimą. Tai nepažeidžia nė vienos Susitariančiosios Šalies pagal tarptautinius susitarimus arba jos teisės aktus nustatytų teisių ar įsipareigojimų dėl savitarpio pagalbos baudžiamosiose bylose. Ji taip pat netaikoma tai informacijai, kuri gaunama pasinaudojus galiomis teisminės institucijos prašymu.3. Šis Susitarimas netaikomas pagalbai, skirtai muitams, mokesčiams ar baudoms išieškoti.6 straipsnisRyšys su kitais tarptautiniais susitarimais1. Šio Susitarimo nuostatos neturi įtakos nė vienos Susitariančiosios Šalies teisėms ir pareigoms, kurias ji turi pagal kurį nors kitą tarptautinį susitarimą.2. Nepaisant 1 dalies nuostatų, šio Susitarimo nuostatos yra viršesnės už bet kurio dvišalio susitarimo dėl muitinių bendradarbiavimo ir administracinės savitarpio pagalbos, kuris buvo ar gali būti sudarytas tarp atskirų Bendrijos valstybių narių ir Japonijos, nuostatas, jei pastarojo susitarimo nuostatos yra nesuderinamos su šio Susitarimo nuostatomis.3. Šio Susitarimo nuostatos neturi įtakos Bendrijos nuostatoms, reglamentuojančioms kompetentingų Komisijos tarnybų ir Bendrijos valstybių narių muitinių institucijų tarpusavio informacijos perdavimą, kai perduodama pagal šį Susitarimą gauta informacija, kuri gali būti svarbi Bendrijai.II ANTRAŠTINĖ DALISMUITINIŲ BENDRADARBIAVIMAS7 straipsnisBendradarbiavimas muitinės procedūrų srityjeSiekdamos lengvinti teisėtą prekių judėjimą, muitinių institucijos, remdamosi šio Susitarimo nuostatomis, keičiasi informacija ir patirtimi, susijusia su priemonėmis, skirtomis muitinių darbo metodams bei procedūroms tobulinti, ir su kompiuterizuotomis sistemomis.8 straipsnisTechninis bendradarbiavimasMuitinės institucijos gali teikti techninę pagalbą ir keistis personalu bei patirtimi, susijusia su muitinių darbo metodų ir procedūrų tobulinimo priemonėmis ir su kompiuterizuotomis sistemomis, kad pasiektų šiuos tikslus remdamosi šio Susitarimo nuostatomis.9 straipsnisDiskusijos tarptautinėse organizacijoseMuitinių institucijos stengiasi plėtoti ir stiprinti savo bendradarbiavimą abiems šalims svarbiose srityse, siekdamos palengvinti diskusijas muitinių veiklos klausimais tarptautinėse organizacijose, pvz., MBT ir PPO.III ANTRAŠTINĖ DALISADMINISTRACINĖ SAVITARPIO PAGALBA10 straipsnisPagalba pateikus prašymą1. Prašančiajai institucijai paprašius, institucija, į kurią kreipiamasi, suteikia jai visą svarbią informaciją, kuri gali jai padėti užtikrinti, kad Susitariančiosios Šalies, kurioje yra prašančioji institucija, muitų teisės aktai būtų teisingai taikomi, įskaitant informaciją apie nustatytą ar suplanuotą veiklą, kuri yra ar galėtų būti muitų teisės aktus pažeidžianti operacija.Pateikus prašymą institucija, į kurią kreipiamasi, suteikia prašančiajai institucijai informaciją apie veiklą, kuria gali būti pažeidžiami Susitariančiosios Šalies, kurioje yra prašančioji institucija, muitų teisės aktai, pavyzdžiui, neteisingas muitinės deklaracijas ir prekių kilmės sertifikatus, sąskaitas faktūras ar kitus dokumentus, kurie, kaip yra žinoma, yra neteisingi ar suklastoti arba įtariama, kad jie tokie yra.2. Prašančiajai institucijai paprašius, institucija, į kurią kreipiamasi, ją informuoja:a) ar prekės, eksportuotos iš vienos Susitariančiosios Šalies teritorijos, buvo tinkamai importuotos į kitą, prireikus nurodydama prekėms taikytą muitinės procedūrą; irb) ar prekės, importuotos į vienos Susitariančiosios Šalies teritoriją, buvo tinkamai eksportuotos iš kitos, prireikus nurodydama prekėms taikytą muitinės procedūrą;3. Prašančiajai institucijai paprašius, institucija, į kurią kreipiamasi, vadovaudamasi Susitariančiosios Šalies, kurioje yra institucija, į kurią kreipiamasi, teisės aktais, specialiai prižiūri ir suteikia informaciją apie:a) asmenis, kai yra pagrindo manyti, kad jie dalyvauja arba dalyvavo Susitariančiosios Šalies, kurioje yra prašančioji institucija, muitų teisės aktus pažeidžiančiose operacijose;b) vietas, kur prekės yra arba gali būti saugomos ar surenkamos tokiu būdu, kad yra pagrindo manyti, kad šios prekės yra skirtos naudoti Susitariančiosios Šalies, kurioje yra prašančioji institucija, muitų teisės aktus pažeidžiančiose operacijose;c) prekes, kurios yra arba gali būti vežamos tokiu būdu, kad yra pagrindo manyti, kad jos yra skirtos naudoti Susitariančiosios Šalies, kurioje yra prašančioji institucija, muitų teisės aktus pažeidžiančiose operacijose; ird) transporto priemones, kurios yra arba gali būti naudojamos tokiu būdu, kad yra pagrindo manyti, kad jos yra skirtos naudoti Susitariančiosios Šalies, kurioje yra prašančioji institucija, muitų teisės aktus pažeidžiančiose operacijose.11 straipsnisSavanoriška pagalbaSusitariančiosios Šalys padeda viena kitai savo iniciatyva ir kiekviena vadovaudamasi savo teisės aktais, jei jos mano, kad to reikia, kad muitų teisės aktai būtų tinkamai taikomi, ypač situacijose, kuriose galėtų būti padaryta didelė žala ekonomikai, visuomenės sveikatai, visuomenės saugumui ar panašiam gyvybiškai svarbiam kitos Susitariančiosios Šalies interesui, visų pirma teikdamos viena kitai informaciją, susijusią su:a) veikla, kuri yra arba atrodo, kad yra muitų teisės aktus pažeidžianti operacija, ir kuri gali būti svarbi kitai Susitariančiajai Šaliai;b) naujais būdais ar metodais, taikomais vykdant muitų teisės aktus pažeidžiančias operacijas;c) prekėmis, kurios, kaip yra žinoma, yra naudojamos muitų teisės aktus pažeidžiančiose operacijose;d) asmenimis, apie kuriuos yra pagrindo manyti, kad jie dalyvauja arba dalyvavo muitų teisės aktus pažeidžiančiose operacijose; ire) transporto priemonėmis, apie kurias yra pagrindo manyti, kad jos buvo, yra arba gali būti naudojamos muitų teisės aktus pažeidžiančiose operacijose.12 straipsnisPrašymų suteikti pagalbą forma ir turinys1. Prašymai pagal šį Susitarimą pateikiami raštu. Kartu pateikiami dokumentai, reikalingi, kad prašymas būtų patenkintas. Jeigu susidaro tokia padėtis, kad būtina skubėti, gali būti priimamas ir prašymas žodžiu, tačiau jis nedelsiant turi būti patvirtintas raštu.2. Pagal 1 dalį pateikiamuose prašymuose pateikiama ši informacija:2.  prašančioji institucija;3.  veiksmai, kurių prašoma imtis;4.  prašymo objektas ir priežastys;5.  kuo tikslesnės ir išsamesnės nuorodos apie asmenis, kurie yra tyrimų objektai;6.  svarbiausių faktų ir atliktų tyrimų santrauka; ir7.  susiję teisiniai dalykai.3. Prašymas pateikiamas institucijai, į kurią kreipiamasi, ir prašančiajai institucijai priimtina kalba. Jei reikia, šis reikalavimas gali būti taikomas visiems dokumentams, pateikiamiems kartu su pagal 1 dalį pateikiamu prašymu.4. Jei prašymas neatitinka pirmiau išdėstytų oficialių reikalavimų, gali būti reikalaujama, kad jis būtų pataisytas arba papildytas; tokiu atveju institucija, į kurią kreipiamasi, gali imtis atsargumo priemonių.13 straipsnisPrašymų vykdymas1. Siekdama patenkinti prašymą suteikti pagalbą, institucija, į kurią kreipiamasi, tiek, kiek leidžia jos kompetencija ir turimi ištekliai, imasi visų pagrįstų priemonių: suteikia turimą informaciją, atlieka tinkamus tyrimus arba juos organizuoja.2. Prašymai suteikti pagalbą vykdomi pagal Susitariančiosios Šalies, kurioje yra institucija, į kurią kreipiamasi, teisės aktus.3. Tinkamai įgalioti prašančiosios institucijos pareigūnai, gavę institucijos, į kurią kreipiamasi, leidimą ir laikydamiesi jos nustatytų sąlygų, gali gauti iš institucijos, į kurią kreipiamasi, įstaigų informaciją apie veiksmus, kurie yra arba gali būti muitų teisės aktus pažeidžiančios operacijos, kurios prašančiajai institucijai reikia siekiant šiame Susitarime nustatytų tikslų.4. Deramai įgalioti prašančiosios institucijos pareigūnai, gavę institucijos, į kurią kreipiamasi, leidimą ir laikydamiesi jos nustatytų sąlygų, gali dalyvauti atliekant pastarosios institucijos jurisdikcijai priklausančių konkrečių atvejų tyrimus.5. Tuo atveju, jei prašymas negali būti patenkintas, prašančiajai institucijai apie tai nedelsiant pranešama ir nurodomos priežastys. Kartu su šiuo pranešimu gali būti pateikiama kitokia svarbi informacija, kurią institucija, į kurią kreipiamasi, mano esant naudingą prašančiajai institucijai.6. Institucija, į kurią kreipiamasi, prašančiosios institucijos paprašyta, ir kai tai jai atrodo tinkama, praneša prašančiajai institucijai apie tai, kur ir kada ji imsis veiksmų atsakydama į pagalbos prašymą, kad tokią veiklą galima būtų koordinuoti.14 straipsnisInformacijos pateikimo forma1. Institucija, į kurią kreipiamasi, raštu praneša prašančiajai institucijai apie tyrimų rezultatus ir kartu pateikia susijusius dokumentus ir kitus duomenis.2. Ši informacija gali būti perduodama kompiuterinėje laikmenoje.15 straipsnisĮsipareigojimų teikti pagalbą išimtys1. Teikti pagalbą gali būti atsisakyta, delsiama arba ji gali būti teikiama tik įvykdžius tam tikras sąlygas ar reikalavimus, jeigu, Susitariančiosios Šalies, kurioje yra institucija, į kurią kreipiamasi, manymu, jos teikimas pagal šį Susitarimą galėtų pažeisti Japonijos arba Bendrijai priklausančios valstybės narės suverenumą arba saugumą, viešąją tvarką, ar kitus esminius interesus (tokius, kaip nurodytieji 16 straipsnio 2 dalyje).Visų pirma kiekviena Susitariančioji Šalis gali riboti kitai Susitariančiajai Šaliai teikiamą informaciją, jei pastaroji Susitariančioji Šalis negali užtikrinti pirmajai Susitariančiajai Šaliai, kad bus laikomasi jos prašomo konfidencialumo, arba kad informacija bus naudojama tik jos nurodytais tikslais.2. Institucija, į kurią kreipiamasi, gali delsti suteikti pagalbą remdamasi tuo, kad tai gali trukdyti vykstančiam tyrimui, įskaitant tyrimus, kuriuos atlieka atitinkamos teisėsaugos institucijos, teisminį persekiojimą arba teismo ir administracinius procesus. Tokiu atveju institucija, į kurią kreipiamasi, konsultuojasi su prašančiąja institucija, siekdama nustatyti, ar institucija, į kurią kreipiamasi, gali suteikti pagalbą institucijos, į kurią kreipiamasi, nustatytomis sąlygomis.3. Jei prašančioji institucija prašo pagalbos, kurios ji pati paprašyta negalėtų suteikti, savo prašyme ji atkreipia dėmesį į šį faktą. Tada institucija, į kurią kreipiamasi, turi nuspręsti, kaip atsakyti į tokį prašymą.4. 1 ir 2 dalyje nurodytais atvejais institucijos, į kurią kreipiamasi, sprendimas ir jo motyvai turi būti nedelsiant pranešti prašančiajai institucijai.16 straipsnisKeitimasis informacija ir konfidencialumas1. Visa vadovaujantis šiuo Susitarimu perduodama informacija laikoma konfidencialia informacija, atsižvelgiant į kiekvienos Susitariančiosios Šalies teisės aktus, ir ji saugoma taip, kaip būtų saugoma tokio pobūdžio informacija pagal atitinkamus Susitariančiosios Šalies, kurios muitinės institucija ją gavo, ir atitinkamus Bendrijos institucijų taikomus teisės aktus, nebent informaciją suteikusi Susitariančioji Šalis duoda išankstinį leidimą atskleisti tą informaciją.2. Asmens duomenimis galima keistis tik tuo atveju, jei Susitariančioji Šalis, kuri gali juos gauti, įsipareigoja saugoti tokius duomenis ne blogiau, negu jie tokiu atveju būtų saugomi tuos duomenis galinčioje pateikti Susitariančiojoje Šalyje. Susitariančioji Šalis, kuri gali pateikti informaciją, nenustato jokių reikalavimų, kurie apsunkintų labiau nei tie, kurie jos pačios jurisdikcijoje taikomi tai informacijai.Susitariančiosios Šalys perduoda viena kitai informaciją apie kiekvienos Susitariančiosios Šalies teisės aktus, įskaitant, jei tinka, tuos, kurie galioja Bendrijos valstybėse narėse.3. Gauta informacija naudojama tik šio Susitarimo tikslams. Kai viena iš Susitariančiųjų Šalių nori naudoti tokią informaciją kitiems tikslams, ji iš anksto gauna informaciją suteikusios muitinės institucijos raštišką sutikimą. Po to duomenys naudojami laikantis tos institucijos nustatytų apribojimų.4. 3 dalis nekliudo pagal šį Susitarimą gautos informacijos naudoti kaip įrodymus administraciniame procese, pradėtame dėl muitų teisės aktus pažeidžiančių operacijų. Todėl Susitariančiosios Šalys pagal šio Susitarimo nuostatas gautą informaciją gali naudoti kaip įrodymus savo protokoluose, ataskaitose ir parodymuose bei vykstant administraciniam procesui. Šią informaciją suteikusi muitinės institucija informuojama apie tokį panaudojimą.5. Nepaisant šio straipsnio 3 dalies, jeigu informaciją teikianti muitinės institucija nenurodo kitaip, informaciją gaunanti muitinės institucija pagal šį Susitarimą gali gautą informaciją perduoti Susitariančiosios Šalies, kurioje ji yra, atitinkamoms teisėsaugos institucijoms. Šios institucijos gali šią informaciją naudoti tik tam, kad muitų teisės aktai būtų tinkamai taikomi, ir laikosi šio Susitarimo 16 ir 17 straipsniuose nustatytų sąlygų.6. Šis straipsnis nekliudo naudoti ar skleisti informaciją, jei įsipareigojimas tai daryti yra nustatytas Susitariančiosios Šalies, kurios muitinės institucija gavo informaciją, teisės aktuose. Jei įmanoma, ši muitinės institucija iš anksto praneša apie tokį informacijos skleidimą informaciją teikiančiai muitinės institucijai.Jeigu informaciją teikianti Susitariančioji Šalis nėra leidusi daryti kitaip, informaciją gaunanti Susitariančioji Šalis, jei tinka, naudoja visas įmanomas priemones, numatytas šios šalies teisės aktuose, kad būtų išlaikytas informacijos konfidencialumas ir apsaugoti asmens duomenys, jei informacija perduodama trečiajai šaliai arba kitoms institucijoms.17 straipsnisBaudžiamasis procesasInformacijos, kurią vienos Susitariančiosios Šalies muitinės institucija pagal šį Susitarimą teikia kitos Susitariančiosios Šalies muitinės institucijai, pastaroji Susitariančioji Šalis nenaudoja teismo arba teisėjo vykdomame baudžiamajame procese.18 straipsnisPagalbos išlaidos1. Su šio Susitarimo taikymu susijusios išlaidos tenka atitinkamoms Susitariančiosioms Šalims.2. Jei tenkinant prašymą paaiškėja, kad tam reikės itin didelių išlaidų, muitinės institucijos konsultuojasi, siekdamos nustatyti sąlygas, kuriomis galima būtų tęsti prašymo vykdymą.IV ANTRAŠTINĖ DALISBAIGIAMOSIOS NUOSTATOS19 straipsnisPavadinimaiŠio Susitarimo antraštinių dalių ir straipsnių pavadinimai įrašyti tik tam, kad būtų patogiau daryti į juos nuorodas, ir jie neturi įtakos šio Susitarimo aiškinimui.20 straipsnisKonsultacijosVisi klausimai ar ginčai, susiję su šio Susitarimo aiškinimu ar įgyvendinimu, sprendžiami Susitariančiųjų Šalių tarpusavio konsultacijomis.21 straipsnisJungtinis muitinių bendradarbiavimo komitetas1. Įsteigiamas Jungtinis muitinių bendradarbiavimo komitetas, kurį sudaro Japonijos Finansų ministerijos ir Užsienio reikalų ministerijos pareigūnai ir Europos bendrijos pareigūnai, atsakingi už muitinės reikalus. Kiti abiejų Susitariančiųjų Šalių pareigūnai, turintys reikiamos patirties aptariamais klausimais, gali būti įtraukti į komitetą ad hoc pagrindu. Jie susitinka abipusiu sutarimu nustatytoje vietoje, sutartą dieną ir turėdami darbotvarkę, dėl kurios yra susitarę.2. Jungtinis muitinių bendradarbiavimo komitetas be kita ko:a) prižiūri, kad šis Susitarimas tinkamai veiktų;b) vadovaudamasis šio Susitarimo tikslais, imasi priemonių, reikalingų muitinių bendradarbiavimui;c) keičiasi nuomonėmis dėl visų abiems šalims svarbių klausimų, susijusių su muitinių bendradarbiavimu, įskaitant būsimas priemones ir joms būtinus išteklius;d) rekomenduoja, kokių priemonių imtis, kad būtų pasiekti šio Susitarimo tikslai; ire) priima savo vidaus darbo tvarkos taisykles.22 straipsnisĮsigaliojimas ir trukmė1. Šis Susitarimas įsigalioja pirmą kito mėnesio dieną po to, kai Susitariančiosios Šalys pasikeičia diplomatinėmis notomis ir taip praneša viena kitai apie šiam tikslui reikalingų procedūrų užbaigimą.2. Šis Susitarimas gali būti iš dalies pakeistas abipusiu Susitariančiųjų Šalių sutarimu, joms pasikeitus diplomatinėmis notomis. Jeigu Susitariančiosios Šalys nesusitaria kitaip, pakeitimai įsigalioja 1 dalyje paminėtomis sąlygomis.3. Kiekviena Susitariančioji Šalis gali nutraukti šį Susitarimą raštu pranešusi apie tai kitai šaliai. Nutraukimas įsigalioja po trijų mėnesių nuo pranešimo kitai Susitariančiajai Šaliai dienos. Iki Susitarimo nutraukimo gauti pagalbos prašymai vykdomi pagal šio Susitarimo nuostatas.23 straipsnisAutentiški tekstaiŠis Susitarimas sudarytas dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir japonų kalbomis. Visi tekstai yra autentiški. Neatitikimo atveju pirmenybė prieš kitų kalbų tekstus teikiama tekstams anglų ir japonų kalbomis.Tai paliudydami, toliau nurodyti tinkamai įgalioti atstovai pasirašė šį Susitarimą.Priimta Briuselyje,Europos bendrijos vardu | Japonijos Vyriausybės vardu | [1] Susitarimo įsigaliojimo datą Tarybos generalinis sekretoriatas paskelbs Europos Bendrijų oficialiajame leidinyje .


Svarbus teisinis pranešimas

|

52007PC0815

Pasiūlymas Tarybos sprendimas dėl leidimo teikti rinkai produktus, kurių sudėtyje yra, kurie susideda arba yra pagaminti iš genetiškai modifikuotų MON863xMON810 (MON-ØØ863-5xMON-ØØ81Ø-6) kukurūzų pagal Europos parlamento ir Tarybos Reglamentą (EB) Nr. 1829/2003 (Tik tekstai prancūzų ir olandų kalbomis yra autentiški)  /* KOM/2007/0815 galutinis */

	[pic] | EUROPOS BENDRIJŲ KOMISIJA |Briuselis, 18.12.2007KOM(2007) 815 galutinisPasiūlymasTARYBOS SPRENDIMASdėl leidimo teikti rinkai produktus, kurių sudėtyje yra, kurie susideda arba yra pagaminti iš genetiškai modifikuotų MON863xMON810 (MON-ØØ863-5xMON-ØØ81Ø-6) kukurūzų pagal Europos Parlamento ir Tarybos Reglamentą (EB) Nr. 1829/2003(Tik tekstai prancūzų ir olandų kalbomis yra autentiški)(pateikta Komisijos)AIŠKINAMASIS MEMORANDUMASPridedamas Tarybos sprendimo pasiūlymas susijęs su maisto produktais ir pašarais, kurių sudėtyje yra, jie susideda arba yra pagaminti iš genetiškai modifikuotų MON863xMON810 kukurūzų, dėl kurių teikimo rinkai. 2004 m. birželio 24 d. Monsanto Europe S.A . pateikė prašymą kompetentingoms Vokietijos institucijoms pagal Reglamentą (EB) Nr. 1829/2003 dėl genetiškai modifikuoto maisto ir pašarų.Pridedamas pasiūlymas taikomas ir kitų produktų, kurių sudėtyje yra arba kurie susideda iš MON863xMON810 kukurūzų, kurių paskirtis yra tokia pat kaip kitų kukurūzų, išskyrus auginimo paskirtį, teikimui rinkai.2006 m. kovo 31 d. Europos maisto saugos agentūra (toliau – EMST) pateikė palankią nuomonę pagal Reglamento (EB) Nr. 1829/2003 6 ir 18 straipsnius ir padarė išvadą, kad nėra tikėtina, jog produktų, kurių sudėtyje yra, jie susideda arba yra pagaminti iš MON863xMON810 kukurūzų, aprašytų prašyme, teikimas rinkai padarys nepageidaujamą poveikį žmonių ar gyvūnų sveikatai ar aplinkai[1].2006 m. spalio mėn. EMST paskelbė išsamius paaiškinimus, kaip jos nuomonėje buvo atsižvelgta į valstybių narių kompetentingų institucijų pastabas.2007 m. balandžio 13 d. EMST pakartotinai patvirtino, kad nptII geno kaip pasirenkamojo GM augalų žymens naudojimas nekelia rizikos žmonių ar gyvūnų sveikatai ar aplinkai.Paskelbus mokslinius duomenis apie pakartotinius 90 dienų tyrimus su žiurkėmis dėl MON 863 ir MON 863 saugos klausimyną, 2007 m. birželio 28 d. EMST patvirtino savo ankstesnį palankų MON 863 kukurūzų saugos vertinimą.Atsižvelgiant į šias aplinkybes, Komisijos sprendimo, kuriuo leidžiama teikti Bendrijos rinkai produktus, kurių sudėtyje yra, jie susideda arba yra pagaminti iš genetiškai modifikuotų MON863xMON810 kukurūzų, projektas 2007 m. spalio 10 d. pateiktas Maisto grandinės ir gyvūnų sveikatos nuolatiniam komitetui balsuoti. Komitetas nuomonės nepateikė: dvylika valstybių narių (149 balsų) balsavo už, vienuolika valstybių narių (119 balsų) balsavo prieš, keturios valstybės narės (77 balsai) susilaikė.Todėl pagal Reglamento (EB) Nr. 1829/2003 35 straipsnio 2 dalį ir Tarybos sprendimo 1999/468/EB su pakeitimais, padarytais Tarybos sprendimu 2006/512/EB, 5 straipsnį Komisija turi pateikti Tarybai pasiūlymą dėl priemonių, kurių reikia imtis (Taryba kvalifikuota balsų dauguma gali priimti sprendimą per tris mėnesius), ir informuoti Parlamentą.PasiūlymasTARYBOS SPRENDIMASdėl leidimo teikti rinkai produktus, kurių sudėtyje yra, kurie susideda arba yra pagaminti iš genetiškai modifikuotų MON863xMON810 (MON-ØØ863-5xMON-ØØ81Ø-6) kukurūzų pagal Europos Parlamento ir Tarybos Reglamentą (EB) Nr. 1829/2003(Tik tekstai prancūzų ir olandų kalbomis yra autentiški) (Tekstas svarbus EEE)EUROPOS SĄJUNGOS TARYBA,atsižvelgdama į Europos bendrijos steigimo sutartį,atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1829/2003 dėl genetiškai modifikuoto maisto ir pašarų[2], ypač į jo 7 straipsnio 3 dalį ir 19 straipsnio 3 dalį,kadangi:(1) 2004 m. birželio 24 d. Monsanto Europe S.A. pateikė kompetentingoms Vokietijos institucijoms prašymą pagal Reglamento (EB) Nr. 1829/2003 5 ir 17 straipsnius dėl maisto produktų, maisto ingredientų ir pašarų, kurių sudėtyje yra, jie susideda arba yra pagaminti iš MON863xMON810 kukurūzų, teikimo rinkai (toliau – prašymas).(2) Prašymas pateiktas ir dėl kitų produktų, kurių sudėtyje yra arba jie susideda iš MON863xMON810 kukurūzų, teikimo rinkai naudoti tokiomis pat paskirtimis, kaip ir bet kuriuos kitus kukurūzus, išskyrus auginimą. Todėl pagal Reglamento (EB) Nr. 1829/2003 5 straipsnio 5 dalį ir 17 straipsnio 5 dalį jame pateikiami duomenys ir informacija, kurių reikalaujama pagal 2001 m. kovo 12 d. Europos Parlamento ir Tarybos direktyvos 2001/18/EB dėl genetiškai modifikuotų organizmų apgalvoto išleidimo į aplinką ir panaikinančios Tarybos direktyvą 90/220/EB[3] III ir IV priedus, taip pat informacija apie pagal Direktyvos 2001/18/EB II priede nustatytus principus atliktą rizikos vertinimą ir jo išvados.(3) 2006 m. kovo 31 d. Europos maisto saugos tarnyba (toliau – EMST) pateikė palankią nuomonę pagal Reglamento (EB) Nr. 1829/2003 6 ir 18 straipsnius ir padarė išvadą, kad nėra tikėtina, jog produktų, kurių sudėtyje yra, jie susideda arba yra pagaminti iš MON863xMON810 kukurūzų, aprašytų prašyme, (toliau – produktai) teikimas rinkai darys nepageidaujamą poveikį žmonių ar gyvūnų sveikatai ar aplinkai[4]. Pateikdama nuomonę EMST padarė išvadą, kad pagrindžiant produktų saugą buvo galima naudoti pavienių atvejų duomenis, ir apsvarstė visus konkrečius valstybių narių iškeltus klausimus ir problemas, pateiktus konsultuojantis su nacionalinėmis kompetentingomis institucijomis, kaip nustatyta to reglamento 6 straipsnio 4 dalyje ir 18 straipsnio 4 dalyje.(4) 2006 m. spalio mėn. Komisijos prašymu EMST paskelbė išsamius paaiškinimus, kaip ji savo nuomonėje atsižvelgė į valstybių narių kompetentingų institucijų pastabas ir paskelbė daugiau informacijos įvairiais EMST Mokslinės grupės genetiškai modifikuotų organizmų klausimais apsvarstytais aspektais.(5) EMST savo nuomonėje padarė išvadą, kad pareiškėjo pateiktas aplinkos stebėsenos planas, kurį sudaro pareiškėjo pateiktas bendrosios priežiūros planas, atitinka numatomą produktų naudojimo paskirtį.(6) 2007 m. sausio 25 d. Komisija, atsižvelgdama į visuomenės pastabas ir į Pasaulio sveikatos organizacijos ataskaitą, kurioje kanamicinas ir neomicinas priskiriami prie „labai svarbių žmonių gydymui skirtų antibakterinių vaistų ir ne žmonėms skirtoms labai svarbių antibakterinių vaistų rizikos valdymo strategijoms“, pasikonsultavo su Europos vaistų agentūra (EVA) dėl antibiotikų, kuriems nptII genas sukelia atsparumą, svarbos žmonių ir gyvūnų gydymui. Gavusi EVA atsakymą, Komisija konsultavosi su EMST dėl nptII geno ir GM augalų, kuriuose yra nptII genų, saugos vertinimo. 2007 m. balandžio 13 d. EMST patvirtino savo ankstesnius GM augalų, kuriuose yra nptII genų, saugos vertinimus, ir padarė išvadą, kad tai, jog maistui ir pašarui skirtuose GM augaluose yra nptII genų, nekelia pavojaus žmonių ar gyvūnų sveikatai arba aplinkai.(7) Paskelbus mokslinius duomenis apie pakartotinius 90 dienų tyrimus su žiurkėmis dėl MON 863 ir MON 863 saugos klausimyną, 2007 m. kovo 15 d. Komisija kreipėsi į EMST klausdama, kokią įtaką šis tyrimas gali padaryti ankstesnei EMST nuomonei dėl MON 863 kukurūzų. 2007 m. birželio 28 d. EMST nurodė, kad šioje publikacijoje nepateikiama naujos svarbios toksikologinės informacijos ir patvirtino ankstesnį palankų MON 863 kukurūzų saugos vertinimą.(8) Atsižvelgiant į šias aplinkybes šių produktų leidimą reikėtų suteikti.(9) 2004 m. sausio 14 d. Komisijos reglamente (EB) Nr. 65/2004, nustatančiame genetiškai modifikuotų organizmų unikalių identifikatorių sudarymo ir priskyrimo sistemą[5], numatyta, kad kiekvienam GMO turėtų būti priskirtas unikalus identifikatorius.(10) Remiantis EMST nuomone, maisto produktams, maisto ingredientams ir pašarams, kurių sudėtyje yra arba jie susideda ar yra pagaminti iš MON863xMON810 kukurūzų, netaikomi jokie specialūs ženklinimo reikalavimai, išskyrus nustatytuosius Reglamento (EB) Nr. 1829/2003 13 straipsnio 1 dalyje ir 25 straipsnio 2 dalyje. Tačiau, siekiant užtikrinti produktų naudojimą pagal paskirtį, kuri leidžiama šiuo sprendimu, pašarų, kurių sudėtyje yra arba jie susideda iš GMO, ir kitų nei maistas ir pašarai produktų, kurių sudėtyje yra arba kurie susideda iš GMO, kuriems naudoti prašoma leidimo, ženklinimas turėtų būti papildytas aiškiu nurodymu, kad svarstomi produktai neturi būti naudojami auginimui.(11) EMST nuomonė taip pat negali būti pagrindas taikyti specialias pateikimo į rinką ir (arba) specialias naudojimo ir tvarkymo sąlygas ar apribojimus, įskaitant jau pateiktų į rinką produktų stebėsenos reikalavimus, ar specialias Reglamento (EB) Nr. 1829/2003 6 straipsnio 5 dalies e punkte ir 18 straipsnio 5 dalies e punkte nurodytas konkrečių ekosistemų (aplinkos) ir (arba) geografinių regionų apsaugos sąlygas. Visa reikiama informacija dėl produktų leidimų turėtų būti įrašoma į Bendrijos genetiškai modifikuoto maisto ir pašarų registrą, kaip nustatyta Reglamente (EB) Nr. 1829/2003.(12) 2003 m. rugsėjo 22 d. Europos Parlamento ir Tarybos reglamento (EB) Nr. 1830/2003 dėl genetiškai modifikuotų organizmų ir iš jų pagamintų maisto produktų ir pašarų susekamumo ir ženklinimo ir iš dalies pakeičiančio Direktyvą 2001/18/EB[6] 4 straipsnio 6 dalyje nustatyti ženklinimo reikalavimai produktams, kurių sudėtyje yra arba kurie susideda iš GMO.(13) Pagal 2003 m. liepos 15 d. Europos Parlamento ir Tarybos reglamento Nr. 1946/2003 dėl genetiškai modifikuotų organizmų tarpvalstybinio judėjimo[7] 9 straipsnio 1 dalį ir 15 straipsnio 2 dalies c punktą apie šį sprendimą per Biologinės saugos informacijos rinkimo, apdorojimo ir skleidimo centrą turėtų būti pranešta Biologinės įvairovės konvencijos Kartachenos biosaugos protokolą pasirašiusioms šalims.(14) Naudojimas kitomis nei maistui ir pašarams paskirtimis, dėl kurio leidimai tiems patiems GMO suteikti pagal Sprendimą 2006/47[8], ir atitinkamos teikimo rinkai bei stebėsenos sąlygos yra nustatytos tame sprendime ir reglamentuojamos tik tuo sprendimu.(15) Maisto grandinės ir gyvūnų sveikatos nuolatinis komitetas per jo pirmininko nustatytą terminą nuomonės nepateikė, todėl šiame sprendime nustatytas priemones turi priimti Taryba.PRIĖMĖ ŠĮ SPRENDIMĄ:1 straipsnis Genetiškai modifikuotas organizmas ir unikalus identifikatoriusGenetiškai modifikuotiems kukurūzams ( Zea mays L .) MON863xMON810, gautiems kryžminant kukurūzus, kuriuose yra MON-ØØ863-5 ir MON-ØØ81Ø-6 fragmentų, kaip nurodyta šio sprendimo priedo b punkte, yra priskiriamas unikalus identifikatorius MON-ØØ863-5xMON-ØØ81Ø-6, kaip nustatyta Reglamente (EB) Nr. 65/2004.2 straipsnis Leidimų suteikimas ir produktų teikimas rinkaiLeidimai Reglamento (EB) Nr. 1829/2003 4 straipsnio 2 dalyje ir 16 straipsnio 2 dalyje nurodytais tikslais, laikantis šiame sprendime nurodytų sąlygų, suteikiami toliau nurodytiems produktams:a) maisto produktams ir maisto ingredientams, kurių sudėtyje yra, jie susideda ar yra pagaminti iš MON-ØØ863-5xMON-ØØ81Ø-6 kukurūzų;b) pašarams, kurių sudėtyje yra, jie susideda ar yra pagaminti iš MON-ØØ863-5xMON-ØØ81Ø-6 kukurūzų;c) kitiems nei maistas ir pašarai produktams, kurių sudėtyje yra arba jie susideda iš MON-ØØ863-5xMON-ØØ81Ø-6 kukurūzų, naudojamiems ta pačia paskirtimi kaip bet kurie kiti kukurūzai, išskyrus auginimą.3 straipsnis Ženklinimas1. Laikantis Reglamento (EB) Nr. 1829/2003 13 straipsnio 1 dalyje bei 25 straipsnio 2 dalyje ir Reglamento (EB) Nr. 1830/2003 4 straipsnio 6 dalyje nustatytų ženklinimo reikalavimų, organizmo pavadinimas yra „kukurūzai“.2. Žodžiai „neskirti auginimui“ turi būti įrašyti 2 straipsnio b ir c punktuose nurodytų produktų, kurių sudėtyje yra arba kurie susideda iš MON-ØØ863-5xMON-ØØ81Ø-6 kukurūzų, etiketėse ir lydimuosiuose dokumentuose.4 straipsnis Poveikio aplinkai stebėsena1. Leidimo turėtojas užtikrina, kad būtų parengtas ir įgyvendintas priedo h punkte nurodytas poveikio aplinkai stebėsenos planas.2. Leidimo turėtojas pateikia Komisijai metines stebėsenos plane nurodytos veiklos įgyvendinimo ir rezultatų ataskaitas.5 straipsnis Bendrijos registrasŠio sprendimo priede nurodyta informacija įrašoma į Bendrijos genetiškai modifikuoto maisto ir pašarų registrą vadovaujantis Reglamento (EB) Nr. 1829/2003 28 straipsniu.6 straipsnis Leidimo turėtojasLeidimo turėtojas yra Monsanto Europe S.A, Belgija, atstovaujantis Monsanto Company, Jungtinės Amerikos Valstijos.7 straipsnis GaliojimasŠis sprendimas taikomas 10 metų nuo pranešimo apie jį dienos.8 straipsnis AdresataiŠis sprendimas skirtas Monsanto Europe S.A. , Scheldelaan 460, Haven 627 – B 2040 Antverpenas, Belgija.Priimta BriuselyjeTarybos varduPirmininkasPRIEDASa) Pareiškėjas ir leidimo turėtojas:Pavadinimas: Monsanto Europe S.A.Adresas: Scheldelaan 460, Haven 627 – B 2040 Antverpenas, BelgijaVeikia Monsanto Company (800 N. Lindbergh Boulevard St. Louis, Missouri 63167, Jungtinės Amerikos Valstijos) vardu.b) Produktų paskirtis ir specifikacija:(1) maisto produktai ir maisto ingredientai, kurių sudėtyje yra, jie susideda ar yra pagaminti iš MON-ØØ863-5xMON-ØØ81Ø-6 kukurūzų;(2) pašarai, kurių sudėtyje yra, jie susideda ar yra pagaminti iš MON-ØØ863-5xMON-ØØ81Ø-6 kukurūzų;(3) kiti nei maistas ir pašarai produktai, kurių sudėtyje yra arba jie susideda iš MON-ØØ863-5xMON-ØØ81Ø-6 kukurūzų, naudojami ta pačia paskirtimi kaip bet kurie kiti kukurūzai, išskyrus auginimą.Genetiškai modifikuoti kukurūzai MON-ØØ863-5xMON-ØØ81Ø-6, kaip aprašyta prašyme, yra gauti kryžminant kukurūzus, kuriuose yra MON-ØØ863-5 ir MON-ØØ81Ø-6 fragmentų, ir išreiškia CryBb1 baltymą, kuris suteikia apsaugą nuo kai kurių kietasparnių vabzdžių kenkėjų ( Diabrotica spp .), ir Cry 1 Ab baltymą, kuris suteikia apsaugą nuo kai kurių žvynasparnių vabzdžių kenkėjų ( Ostrinia nubilalis, Sesamia spp. ). Genetinio modifikavimo procese kaip pasirenkamasis žymuo naudotas nptII genas, suteikiantis atsparumą kanamicinui.c) Ženklinimas:(1) Laikantis Reglamento (EB) Nr. 1829/2003 13 straipsnio 1 dalyje bei 25 straipsnio 2 dalyje ir Reglamento (EB) Nr. 1830/2003 4 straipsnio 6 dalyje nustatytų ženklinimo reikalavimų, organizmo pavadinimas yra „kukurūzai“.(2) Žodžiai „neskirti auginimui“ turi būti įrašyti 2 straipsnio b ir c punktuose nurodytų produktų, kurių sudėtyje yra arba kurie susideda iš MON-ØØ863-5xMON-ØØ81Ø-6 kukurūzų, etiketėse ir lydimuosiuose dokumentuose.d) Aptikimo metodas:-  Konkretaus įvykio realaus laiko kiekybine PGR pagrįsti metodai genetiškai modifikuotiems MON-ØØ863-5 ir MON-ØØ81Ø-6 kukurūzams, kurie įteisinti kaip MON-ØØ863-5xMON-ØØ81Ø-6 kukurūzai.-  Įteisino Reglamentu (EB) Nr. 1829/2003 įkurta Bendrijos etaloninė laboratorija, paskelbta tinklavietėje http://gmo-crl.jrc.it/statusofdoss.htm-  Etaloninė medžiaga ERM®-BF416 (dėl MON-ØØ863-5) ir ERM®-BF413 (dėl MON-ØØ81Ø-6) pateikta Europos Komisijos Jungtinio tyrimų centro (JTC) Etaloninių medžiagų ir matavimų instituto tinklavietėjehttp://www.irmm.jrc.be/html/reference_materials_catalogue/index.htme) Unikalus identifikatorius:MON-ØØ863-5xMON-ØØ81Ø-6f) Informacija, kurios reikalaujama pagal Biologinės įvairovės konvencijos Kartachenos biosaugos protokolo II priedą:Biologinės saugos informacijos rinkimo, apdorojimo ir skleidimo centras, įrašo Nr.: žr. [ užpildyti gavus pranešimą ]g) Produktų teikimo rinkai, naudojimo arba tvarkymo sąlygos arba ribojimai:Nereikalaujama.h) Stebėsenos planas:Direktyvos 2001/18/EB VII priede nurodytas poveikio aplinkai stebėsenos planas.[Nuoroda: internete paskelbtas planas]i) Rinkai pateikto žmonėms vartoti skirto maisto stebėsenos reikalavimai:Nereikalaujama.Pastaba: nuorodos į susijusius dokumentus laikui bėgant gali kisti. Visuomenė su šiais pakeitimais galės susipažinti nuolat atnaujinamame Bendrijos genetiškai modifikuoto maisto ir pašarų registre.[1] http://www.efsa.europa.eu/EFSA/efsa_locale-1178620753816_1178620784282.htm[2] OL L 268, 2003 10 18, p. 1. Reglamentas su pakeitimais, padarytais Komisijos reglamentu (EB) Nr. 1981/2006 (OL L 368, 2006 12 23, p. 99).[3] OL L 106, 2001 4 17, p. 1. Direktyva su paskutiniais pakeitimais, padarytais Reglamentu (EB) Nr. 1830/2003 (OL L 268, 2003 10 18, p. 24).[4] http://www.efsa.europa.eu/EFSA/efsa_locale-1178620753816_1178620784282.htm[5] OL L 10, 2004 1 16, p. 5.[6] OL L 268, 2003 10 18, p. 24.[7] OL L 287, 2003 11 5, p. 1.[8] OL L 26, 2006 1 31, p. 17.


               EUROPOS KOMISIJA
            Briuselis, 2015 09 14
            COM(2015) 434 final
            2015/0195(NLE)
            Pasiūlymas
            TARYBOS SPRENDIMAS
            dėl Europos Sąjungos ir Tongos Karalystės susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

               AIŠKINAMASIS MEMORANDUMAS

               1.PASIŪLYMO APLINKYBĖS

               Tarybos reglamente (EB) Nr. 539/2001
                  1
                pateikti trečiųjų šalių, kurių piliečiai, kirsdami valstybių narių išorės sienas, privalo turėti vizą, ir trečiųjų šalių, kurių piliečiams toks reikalavimas netaikomas, sąrašai. Reglamentą (EB) Nr. 539/2001 taiko visos valstybės narės, išskyrus Airiją ir Jungtinę Karalystę.

               Europos Parlamento ir Tarybos reglamentu (ES) Nr. 509/2014
                  2
                iš dalies pakeitus Reglamentą (EB) Nr. 539/2001 į II priedo sąrašą, kuriame nurodomos trečiosios šalys, kurių piliečiams netaikomas reikalavimas turėti vizą, įtraukta 19 šalių. Tos 19 šalių yra Dominika, Grenada, Jungtiniai Arabų Emyratai, Kiribatis, Kolumbija, Maršalo Salos, Mikronezija, Nauru, Palau, Peru, Rytų Timoras, Saliamono Salos, Samoa, Sent Lusija, Sent Vinsentas ir Grenadinai, Tonga, Trinidadas ir Tobagas, Tuvalu ir Vanuatu. Šalia kiekvienos iš tų II priede nurodytų šalių pavadinimų pateikiama nuoroda į išnašą, kurioje nustatyta, kad „vizų reikalavimas netaikomas nuo tos dienos, kai įsigalioja su Europos Sąjunga sudarytinas susitarimas dėl bevizio režimo“.

               Reglamentas (ES) Nr. 509/2014 buvo priimtas 2014 m. gegužės 20 d. ir įsigaliojo 2014 m. birželio 9 d. 2014 m. liepos mėn. Komisija Tarybai pateikė rekomendaciją suteikti jai įgaliojimus pradėti derybas dėl bevizio režimo susitarimų su kiekviena iš toliau nurodytų 17 šalių: Dominika, Grenada, Jungtiniais Arabų Emyratais, Kiribačiu, Maršalo Salomis, Mikronezija, Nauru, Palau, Rytų Timoru, Saliamono Salomis, Samoa, Sent Lusija, Sent Vinsentu ir Grenadinais, Tonga, Trinidadu ir Tobagu, Tuvalu ir Vanuatu
                  3
               . 2014 m. spalio 9 d. Taryba pateikė Komisijai derybinius nurodymus.

               Pirmoji bevizio režimo susitarimų dalis pasirašyta 2015 m. gegužės 6 d. (su Jungtiniais Arabų Emyratais), 2015 m. gegužės 26 d. (su Rytų Timoru) ir 2015 m. gegužės 28 d. (su Dominika, Grenada, Samoa, Sent Lusija, Sent Vinsentu ir Grenadinais, Trinidadu ir Tobagu ir Vanuatu).

               Derybos dėl bevizio režimo susitarimo su Tonga pradėtos Briuselyje 2014 m. lapkričio 19 d. Per posėdį peržiūrėtas visas teksto projektas ir susitarta dėl visų jo aspektų. Ne kartą neoficialiai apsikeitę informacija, vyriausieji derybininkai susitarimą parafavo apsikeisdami 2015 m. gegužės 29 d. Tongos ir 2015 m. birželio 10 d. Sąjungos laiškais. Valstybėms narėms apie tai pranešta Tarybos Vizų darbo grupės posėdyje 2015 m. birželio 15 d.

               2.TEISINIS PAGRINDAS

               Sąjungos teisinis šio susitarimo pagrindas – Sutarties dėl Europos Sąjungos veikimo (SESV) 77 straipsnio 2 dalies a punktas kartu su jos 218 straipsniu.

               Pridedamas pasiūlymas yra susitarimo pasirašymo teisinė priemonė. Taryba sprendimą priims kvalifikuota balsų dauguma.

               Atsižvelgiant į tai, kad Tonga galės greitai užbaigti vidaus ratifikavimo procedūrą, ir į tai, kad praėjo daug laiko nuo pirmo Komisijos pasiūlymo netaikyti Tongos piliečiams reikalavimo turėti vizą (2012 m. lapkričio mėn.), siūlomame sprendime dėl pasirašymo pagal SESV 218 straipsnio 5 dalį numatomas laikinas susitarimo taikymas nuo kitos dienos po jo pasirašymo. Atsižvelgdama į tai, kad prieš sudarant susitarimą jam turi pritarti Europos Parlamentas, Komisija informuos Europos Parlamentą apie laikiną susitarimo taikymą.

               3.DERYBŲ REZULTATAI

               Komisijos nuomone, Tarybos derybiniuose nurodymuose nustatyti tikslai pasiekti ir bevizio režimo susitarimo projektas Sąjungai yra priimtinas.

               Jo galutinis turinys gali būti apibendrintas taip, kaip išdėstyta toliau.

               Tikslas

               Susitarimu nustatomas bevizis režimas Europos Sąjungos ir Tongos piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               Siekiant užtikrinti vienodas sąlygas visiems ES piliečiams, į susitarimą įtraukta nuostata, pagal kurią Tonga gali sustabdyti susitarimo galiojimą arba jį nutraukti tik visų Europos Sąjungos valstybių narių atžvilgiu, o Sąjunga gali sustabdyti susitarimo galiojimą arba jį nutraukti tik visų savo valstybių narių atžvilgiu.

               Apie ypatingą Jungtinės Karalystės ir Airijos padėtį kalbama preambulėje.

               Taikymo sritis

               Bevizis režimas taikomas visų kategorijų asmenims (paprastų, diplomatinių, tarnybinių ir (arba) pareiginių ir specialiųjų pasų turėtojams), keliaujantiems bet kokiais tikslais, išskyrus asmenis, vykstančius dirbti mokamo darbo. Pastarosios kategorijos asmenims, kurie yra kitos Susitariančiosios Šalies piliečiai, visos valstybės narės ir Tonga gali toliau taikyti reikalavimą turėti vizą pagal galiojančią Sąjungos arba nacionalinę teisę. Siekiant užtikrinti darnų įgyvendinimą, prie susitarimo pridedama bendra deklaracija dėl asmenų, kurie vyksta dirbti mokamo darbo, kategorijos aiškinimo.

               Buvimo trukmė

               Susitarimu nustatomas bevizis režimas Europos Sąjungos ir Tongos piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį. Bendra deklaracija dėl 90 dienų laikotarpio per bet kurį 180 dienų laikotarpį aiškinimo pridedama prie susitarimo.

               Susitarime atsižvelgiama į valstybių narių, kurios dar netaiko viso Šengeno acquis, padėtį. Šengeno erdvei be vidaus sienų nepriklausančių valstybių narių (Bulgarijos, Kipro, Kroatijos ir Rumunijos) atveju beviziu režimu Tongos piliečiams suteikiama teisė būti jų teritorijoje 90 dienų per bet kurį 180 dienų laikotarpį, neskaičiuojant buvimo visoje Šengeno erdvėje trukmės.

               Teritorinis taikymas

               Susitarime yra nuostatų dėl jo teritorinio taikymo: Prancūzijos ir Nyderlandų atveju bevizis režimas Tongos piliečiams taikomas tik šių valstybių narių europinėje teritorijoje.

               Deklaracijos

               Be minėtų bendrų deklaracijų, prie susitarimo pridedamos dvi kitos bendros deklaracijos:

               –dėl Norvegijos, Islandijos, Šveicarijos ir Lichtenšteino asociacijos įgyvendinant, taikant ir plėtojant Šengeno acquis;

               –dėl informacijos apie bevizio režimo susitarimo turinį ir padarinius, taip pat apie kitus susijusius klausimus, kaip antai apie atvykimo sąlygas, visapusiškos sklaidos.

               4.IŠVADA

               Atsižvelgdama į minėtus rezultatus, Komisija siūlo Tarybai:

               –priimti sprendimą pasirašyti susitarimą Sąjungos vardu ir įgalioti Tarybos pirmininką paskirti asmenį (-is), tinkamai įgaliotą (-us) pasirašyti susitarimą Sąjungos vardu;

               –pritarti, kad iki įsigaliojimo susitarimas būtų taikomas laikinai.

               2015/0195 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Tongos Karalystės susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)Europos Parlamento ir Tarybos reglamentu (ES) Nr. 509/2014
                  4
                Tonga perkelta iš Tarybos reglamento (EB) Nr. 539/2001
                  5
                I priedo į II priedą;

               (2)šalia šios šalies pavadinimo pateikiama nuoroda į išnašą, kurioje nustatyta, kad vizų reikalavimas netaikomas nuo tos dienos, kai įsigalioja su Europos Sąjunga sudarytinas susitarimas dėl bevizio režimo;

               (3)2014 m. spalio 9 d. sprendimu Taryba įgaliojo Komisiją derėtis dėl Europos Sąjungos ir Tongos susitarimo dėl bevizio režimo trumpalaikio buvimo atveju; derybos dėl susitarimo pradėtos 2014 m. lapkričio 19 d.;

               (4)pasikeičiant 2015 m. gegužės 29 d. Tongos ir 2015 m. birželio 10 d. Sąjungos laiškais parafuotas susitarimas turėtų būti pasirašytas, o pridedamos deklaracijos – patvirtintos. Susitarimas turėtų būti laikinai taikomas, kol bus baigtos jo oficialaus sudarymo procedūros;

               (5)pagal Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, pridėtus prie Europos Sąjungos sutarties ir Sutarties dėl Europos Sąjungos veikimo, ir patvirtindama, kad susitarimo nuostatos netaikomos Jungtinei Karalystei ir Airijai,

               PRIĖMĖ ŠĮ SPRENDIMĄ:

               1 straipsnis

               Europos Sąjungos ir Tongos Karalystės susitarimo dėl bevizio režimo trumpalaikio buvimo atveju (toliau – Susitarimas) pasirašymas patvirtinamas Sąjungos vardu su sąlyga, kad jis bus sudarytas.

               Susitarimo tekstas pridedamas prie šio sprendimo.

               2 straipsnis

               Sąjungos vardu patvirtinamos prie šio sprendimo pridedamos deklaracijos.

               3 straipsnis

               Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą Sąjungos vardu su sąlyga, kad jis bus sudarytas.

               4 straipsnis

               Šis susitarimas laikinai taikomas nuo kitos dienos po jo pasirašymo, kol bus baigtos jo sudarymo procedūros.

               Priimta Briuselyje

                     Tarybos vardu

                     Pirmininkas

                     (1)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.

                     (2)
                  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 149, 2014 5 20, p. 67.

                     (3)
                  COM(2014) 467, 2014 7 17.

                     (4)
                  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 149, 2014 5 20, p. 67.

                     (5)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.

    ---documentbreak---

               EUROPOS KOMISIJA
            Briuselis, 2015 09 14
            COM(2015) 434 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Tongos Karalystės susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

               PRIEDAS

               prie

               Pasiūlymo dėl Tarybos sprendimo

               dėl Europos Sąjungos ir Tongos Karalystės susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

               SUSITARIMAS

               Europos Sąjungos ir Tongos Karalystės susitarimas dėl bevizio režimo trumpalaikio buvimo atveju

               EUROPOS SĄJUNGA (toliau – Sąjunga arba ES) ir

               TONGOS KARALYSTĖ (toliau – Tonga),

               toliau kartu – Susitariančiosios Šalys,

               SIEKDAMOS toliau plėtoti draugiškus tarpusavio santykius ir sudaryti savo piliečiams palankesnes sąlygas keliauti užtikrinant bevizį atvykimą ir trumpalaikį buvimą,

               ATSIŽVELGDAMOS į 2014 m. gegužės 15 d. Europos Parlamento ir Tarybos reglamentą (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus
                  1
               , ir kuriuo, inter alia, į sąrašą, kuriame nurodomos trečiosios šalys, kurių piliečiams trumpalaikio buvimo valstybėse narėse atveju netaikomas reikalavimas turėti vizą, įtraukta 19 trečiųjų šalių, įskaitant Tongą,

               ATSIŽVELGDAMOS į tai, kad Reglamento (ES) Nr. 509/2014 1 straipsnyje nurodoma, kad toms 19 šalių vizų reikalavimas netaikomas nuo tos dienos, kai įsigalioja su Sąjunga sudarytinas susitarimas dėl bevizio režimo,

               TROKŠDAMOS užtikrinti, kad būtų laikomasi vienodo požiūrio į visus ES piliečius principo,

               ATSIŽVELGDAMOS į tai, kad asmenims, vykstantiems dirbti mokamo darbo trumpalaikio buvimo metu, šis susitarimas netaikomas, todėl tos kategorijos asmenims toliau taikomos atitinkamos Sąjungos teisės bei valstybių narių nacionalinės teisės ir Tongos nacionalinės teisės nuostatos, susijusios su reikalavimo turėti vizą taikymu ar netaikymu bei galimybe įsidarbinti,

               ATSIŽVELGDAMOS į prie Europos Sąjungos sutarties ir Sutarties dėl Europos Sąjungos veikimo pridėtus Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, ir patvirtindamos, kad šio susitarimo nuostatos Jungtinei Karalystei ir Airijai netaikomos,

               SUSITARĖ:

               1 STRAIPSNIS

               Tikslas

               Šiuo susitarimu nustatomas bevizis režimas Sąjungos ir Tongos piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               2 STRAIPSNIS

               Sąvokų apibrėžtys

               Šiame susitarime:

               a)
                     valstybė narė – bet kuri Sąjungos valstybė narė, išskyrus Jungtinę Karalystę ir Airiją;

               b)
                     Sąjungos pilietis – a punkte apibrėžtos valstybės narės pilietis;

               c)
                     Tongos pilietis – bet kuris Tongos pilietybę turintis asmuo;

               d)
                     Šengeno erdvė – erdvė be vidaus sienų, kurią sudaro a punkte apibrėžtų valstybių narių, taikančių visą Šengeno acquis, teritorijos.

               3 STRAIPSNIS

               Taikymo sritis

               1.
                     Sąjungos piliečiai, turintys valstybės narės išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į Tongos teritoriją ir joje būti 4 straipsnio 1 dalyje apibrėžtą laikotarpį.

               Tongos piliečiai, turintys Tongos išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į valstybių narių teritoriją ir joje būti 4 straipsnio 2 dalyje apibrėžtą laikotarpį.

               2.
                     Šio straipsnio 1 dalis netaikoma asmenims, vykstantiems dirbti mokamo darbo.

               Šios kategorijos asmenims, kurie yra Tongos piliečiai, kiekviena valstybė narė gali pati nuspręsti taikyti reikalavimą turėti vizą arba jo netaikyti pagal Tarybos reglamento (EB) Nr. 539/2001
                  2
                4 straipsnio 3 dalį.

               Šios kategorijos asmenims – atskirai kiekvienos valstybės narės piliečiams – Tonga gali nuspręsti taikyti reikalavimą turėti vizą arba bevizį režimą pagal savo nacionalinę teisę.

               3.
                     Šiuo susitarimu nustatytas bevizis režimas taikomas nedarant poveikio Susitariančiųjų Šalių teisės aktams, susijusiems su atvykimo ir trumpalaikio buvimo sąlygomis. Jeigu nesilaikoma vienos ar kelių iš šių sąlygų, valstybės narės ir Tonga pasilieka teisę neleisti asmeniui atvykti į savo teritoriją ir trumpai joje būti.

               4.
                     Bevizis režimas taikomas nepriklausomai nuo to, kokia transporto priemone kertamos Susitariančiųjų Šalių sienos.

               5.
                     Šiuo susitarimu nereglamentuojami klausimai sprendžiami vadovaujantis Sąjungos teise, valstybių narių nacionaline teise ir Tongos nacionaline teise.

               4 STRAIPSNIS

               Buvimo trukmė

               1.
                     Sąjungos piliečiai gali būti Tongos teritorijoje ne ilgiau kaip 90 dienų per bet kurį 180 dienų laikotarpį.

               2.
                     Tongos piliečiai gali būti valstybių narių, taikančių visą Šengeno acquis, teritorijoje ne ilgiau kaip 90 dienų per bet kurį 180 dienų laikotarpį. Tas laikotarpis apskaičiuojamas neatsižvelgiant į buvimą valstybėje narėje, kuri dar netaiko viso Šengeno acquis.

               Tongos piliečiai kiekvienos valstybės narės, kuri dar netaiko viso Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį neatsižvelgiant į apskaičiuotą buvimo valstybių narių, kurios taiko visą Šengeno acquis, teritorijoje laikotarpį.

               3.
                     Šis susitarimas nedaro poveikio Tongos ir valstybių narių galimybei praėjus 90 dienų pratęsti buvimo laikotarpį pagal savo atitinkamus nacionalinės teisės aktus ir Sąjungos teisę.

               5 STRAIPSNIS

               Teritorinis taikymas

               1.
                     Prancūzijos Respublikos atveju šis susitarimas taikomas tik europinėje Prancūzijos Respublikos teritorijoje.

               2.
                     Nyderlandų Karalystės atveju šis susitarimas taikomas tik europinėje Nyderlandų Karalystės teritorijoje.

               6 STRAIPSNIS

               Jungtinis Susitarimo valdymo komitetas

               1.
                     Susitariančiosios Šalys įsteigia Jungtinį ekspertų komitetą (toliau – Komitetas), sudarytą iš Sąjungos ir Tongos atstovų. Sąjungai atstovauja Europos Komisija.

               2.
                     Komiteto uždaviniai:

               a)
                     stebėti, kaip įgyvendinamas šis susitarimas;

               b)
                     siūlyti šio susitarimo pakeitimus arba papildymus;

               c)
                     spręsti ginčus dėl šio susitarimo aiškinimo ar taikymo.

               3.
                     Prireikus Komiteto posėdis sušaukiamas vienos iš Susitariančiųjų Šalių prašymu.

               4.
                     Komitetas nustato savo darbo tvarkos taisykles.

               7 STRAIPSNIS

               Šio susitarimo ryšys su esamais dvišaliais valstybių narių ir Tongos bevizio režimo susitarimais

               Šis susitarimas yra viršesnis už atskirus valstybių narių ir Tongos sudarytus bet kokius dvišalius susitarimus ar sutartis, jeigu jie apima šio susitarimo taikymo sričiai priklausančius klausimus.

               8 STRAIPSNIS

               Baigiamosios nuostatos

               1.
                     Šį susitarimą Susitariančiosios Šalys ratifikuoja arba tvirtina pagal atitinkamas savo vidaus procedūras ir jis įsigalioja pirmą kito mėnesio dieną praėjus vienam mėnesiui po to, kai išsiunčiamas vėlesnis iš dviejų pranešimų, kuriais Susitariančiosios Šalys praneša viena kitai, kad pirmiau nurodytos vidaus procedūros yra baigtos.

               Šis susitarimas laikinai taikomas nuo kitos dienos po jo pasirašymo.

               2.
                     Šis susitarimas yra neterminuotas, nebent būtų nutrauktas pagal 5 dalį.

               3.
                     Šis susitarimas gali būti iš dalies keičiamas raštišku Susitariančiųjų Šalių susitarimu. Pakeitimai įsigalioja po to, kai Susitariančiosios Šalys praneša viena kitai apie šiam tikslui būtinų jų vidaus procedūrų užbaigimą.

               4.
                     Bet kuri Susitariančioji Šalis visų pirma viešosios tvarkos, nacionalinio saugumo užtikrinimo arba visuomenės sveikatos apsaugos sumetimais, taip pat dėl neteisėtos imigracijos ar dėl kurios nors Susitariančiosios Šalies pakartotinai nustatyto reikalavimo turėti vizą gali visiškai arba iš dalies sustabdyti šio susitarimo galiojimą. Apie sprendimą sustabdyti šio susitarimo galiojimą kitai Susitariančiajai Šaliai pranešama iki jo planuojamo įsigaliojimo likus ne mažiau kaip dviem mėnesiams. Jei priežasčių, dėl kurių sustabdytas šio susitarimo galiojimas, nebelieka, galiojimą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.

               5.
                     Bet kuri Susitariančioji Šalis gali nutraukti šį susitarimą raštu pranešdama apie tai kitai Susitariančiajai Šaliai. Šis susitarimas netenka galios po 90 dienų nuo tokio pranešimo dienos.

               6.
                     Tonga gali sustabdyti šio susitarimo galiojimą arba jį nutraukti tik visų valstybių narių atžvilgiu.

               7.
                     Sąjunga gali sustabdyti šio susitarimo galiojimą arba jį nutraukti tik visų savo valstybių narių atžvilgiu.

               Priimta dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Visi tekstai autentiški.

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų šalių asociacijos įgyvendinant, taikant ir plėtojant Šengeno acquis.

               Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir Tongos valdžios institucijos nedelsdamos sudarytų dvišalius susitarimus dėl bevizio režimo trumpalaikio buvimo atveju, kurių sąlygos būtų panašios į nustatytąsias šiame susitarime.

               BENDRA DEKLARACIJA DĖL ŠIO SUSITARIMO 3 STRAIPSNIO 2 DALYJE NURODYTOS ASMENŲ, KURIE VYKSTA DIRBTI MOKAMO DARBO, KATEGORIJOS AIŠKINIMO

               Siekdamos užtikrinti vienodą aiškinimą, Susitariančiosios Šalys sutaria, kad šiame susitarime mokamą darbą dirbančių asmenų kategorijai priklauso asmenys, kurie kaip darbuotojai ar paslaugų teikėjai atvyksta į kitos Susitariančiosios Šalies teritoriją vykdyti mokamos arba atlyginamos veiklos.

               Šiai kategorijai neturėtų priklausyti:

               –
                     verslininkai, t. y. verslo reikalais atvykstantys asmenys (neįdarbinti kitoje Susitariančiojoje Šalyje),

               –
                     sportininkai arba menininkai, atliekantys ad hoc veiklą,

               –
                     žurnalistai, kuriuos siunčia jų gyvenamosios šalies žiniasklaidos organizacijos, ir

               –
                     bendrovių stažuotojai.

               Jungtinis komitetas, vykdydamas šio susitarimo 6 straipsniu jam suteiktas pareigas, stebi, kaip įgyvendinama ši deklaracija, ir, atsižvelgdamas į Susitariančiųjų Šalių patirtį, prireikus gali pasiūlyti ją iš dalies pakeisti.

               BENDRA DEKLARACIJA DĖL ŠIO SUSITARIMO 4 STRAIPSNYJE NUSTATYTO 90 DIENŲ LAIKOTARPIO PER BET KURĮ 180 DIENŲ LAIKOTARPĮ AIŠKINIMO

               Susitariančiosios Šalys sutaria, kad ne ilgesnis kaip 90 dienų laikotarpis per bet kurį 180 dienų laikotarpį, kaip nustatyta šio susitarimo 4 straipsnyje, reiškia nepertraukiamą buvimo laikotarpį arba kelis buvimo laikotarpius iš eilės, kurių bendra trukmė neviršija 90 dienų per bet kurį 180 dienų laikotarpį.

               Sąvoka „per bet kurį“ reiškia, kad taikomas „slenkantis“ 180 dienų ataskaitinis laikotarpis, kai, siekiant patikrinti, ar ir toliau tenkinamas 90 dienų per bet kurį 180 dienų laikotarpį reikalavimas, atsižvelgiama į kiekvieną buvimo dieną per pastarąsias 180 dienų. Be kita ko, tai reiškia, kad naujas buvimo iki 90 dienų laikotarpis leidžiamas, jei šalyje nebūta nepertraukiamą 90 dienų laikotarpį.

               BENDRA DEKLARACIJA DĖL PILIEČIŲ INFORMAVIMO APIE BEVIZIO REŽIMO SUSITARIMĄ

               Pripažindamos skaidrumo svarbą Europos Sąjungos ir Tongos piliečiams, Susitariančiosios Šalys sutaria užtikrinti visapusišką informacijos apie bevizio režimo susitarimo turinį ir padarinius bei susijusius klausimus, kaip antai apie atvykimo sąlygas, sklaidą.

               _________________

                     (1)
                  OL L 149, 2014 5 20, p. 67.

                     (2)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL L 81, 2001 3 21, p. 1).


				|

		52013PC0580

			Pasiūlymas TARYBOS SPRENDIMAS dėl Tarybos sprendimo 2007/124/EB, Euratomas panaikinimo /* COM/2013/0580 final - 2013/0281 (APP) */

			   	AIŠKINAMASIS MEMORANDUMAS
1.           PASIŪLYMO
APLINKYBĖS
1.1. 2007–2013 m. daugiametė
programa
Pagal 2007–2013 m. daugiametę
programą buvo nustatyta Saugumo ir laisvių apsaugos bendroji
programa. Pagrindinis jos tikslas buvo užtikrinti veiksmingą praktinį
bendradarbiavimą kovojant su terorizmu, įskaitant jo pasekmes,
organizuotu nusikalstamumu ir nusikaltimais apskritai, remti žvalgybos
duomenų teikimą Europos mastu ir stiprinti nusikaltimų bei
terorizmo prevenciją, siekiant saugios visuomenės, grindžiamos teisinės
valstybės principais.
Atsižvelgiant į tai, kad šie tikslai
turėjo skirtingus teisinius pagrindus Sutartyse ir iš esmės
skirtingus teisinius režimus, bendroji programa buvo sudaryta iš dviejų
skirtingų teisinių priemonių. Pirmiausia Tarybos sprendimu 2007/125/TVR
buvo nustatyta specialioji programa „Nusikalstamumo prevencija ir kova su
nusikalstamumu“ (toliau – specialioji programa ISEC). Ši specialioji programa
buvo nukreipta į keturias temines sritis: nusikalstamumo prevenciją
ir kriminologiją, teisėsaugą, liudytojų apsaugą ir
paramą jiems bei nukentėjusiųjų apsaugą. Antra,
Tarybos sprendimu 2007/124/EB, Euratomas nustatyta specialioji programa
„Terorizmo ir kitos su saugumu susijusios rizikos prevencija, parengtis ir
padarinių valdymas“ (toliau – specialioji programa CIPS). Bendras
programos tikslas buvo padėti valstybėms narėms užkirsti
kelią teroro aktams ir kitiems su saugumu susijusiems incidentams, jiems
pasirengti ir nuo jų apsaugoti asmenis ir svarbius infrastruktūros
objektus.
1.2. 2014–2020 m. daugiametė
programa
Pagal išsamią Vidaus saugumo fondo
sistemą remiantis Policijos bendradarbiavimo, nusikalstamumo prevencijos
ir kovos su juo, taip pat krizių valdymo finansinės paramos priemone
(toliau – VSF policijos priemonė) bus teikiama finansinė parama
policijos bendradarbiavimui, keitimuisi informacija ir teisei ją gauti
užtikrinti, nusikalstamumo prevencijai ir kovai su tarpvalstybiniu ir sunkiu
bei organizuotu nusikalstamumu, įskaitant terorizmą, asmenų ir
ypatingos svarbos infrastruktūros apsaugai nuo incidentų,
susijusių su saugumu, veiksmingam su saugumu susijusios rizikos ir
krizių valdymui.
Todėl specialiosios programos ISEC ir
CIPS, kuriomis pagal 2007–2013 m. daugiametę programą teikiama
finansinė parama šiai politikos sričiai, atsižvelgiant į
pereinamojo laikotarpio taisykles nuo 2014 m. sausio 1 d. turi
būti panaikintos.
Kalbant apie specialiąją
programą ISEC, ji panaikinta reglamentu, kuriuo nustatyta VSF policijos
priemonė.
To paties nebuvo galima padaryti su
specialiąja programa CIPS, nes dėl jos dvigubu teisiniu pagrindu (EB
ir Euratomas) numatytų skirtingų balsavimo taisyklių jos
panaikinimui reikalingas atskiras teisės aktas. Tačiau galutinė
nuostata dėl šio sprendimo įsigaliojimo parengta taip, kad
specialiosios programos CIPS panaikinimas sutaps su reglamento, kuriuo
nustatyta VSF policijos priemonė, įsigaliojimu, tarsi specialiosios
programos CIPS panaikinimas būtų numatytas pačiame reglamente,
kuriuo nustatyta VSF policijos priemonė. Todėl specialiųjų
programų CIPS ir ISEC panaikinimo klausimas bus sprendžiamas visiškai
vienodai.
2.           TEISINIAI PASIŪLYMO
ASPEKTAI
2.1.        Siūlomi veiksmai
Atsižvelgdama į aukščiau
išdėstytą, Komisija siūlo nuo 2014 m. sausio 1 d. panaikinti
sprendimą, kuriuo nustatyta specialioji programa CIPS.
2.2.        Teisinis pagrindas
Tarybos sprendimas 2007/124/EB, Euratomas buvo
priimtas Europos bendrijos steigimo sutarties 308 straipsnio ir Europos
atominės energijos bendrijos steigimo sutarties 203 straipsnio pagrindu.
Šio pasiūlymo panaikinti aukščiau
nurodytą Tarybos sprendimą pagrindas yra Sutarties dėl Europos
Sąjungos veikimo 352 straipsnis ir Europos atominės energijos
bendrijos steigimo sutarties 203 straipsnis.
3.           POVEIKIS BIUDŽETUI
Pasiūlymas neturi tiesioginio poveikio ES
biudžetui.
2013/0281 (APP)
Pasiūlymas
TARYBOS SPRENDIMAS
dėl Tarybos sprendimo 2007/124/EB,
Euratomas panaikinimo
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 352 straipsnį,
atsižvelgdama į Europos atominės
energijos bendrijos steigimo sutartį, ypač į jos 203
straipsnį,
atsižvelgdama į Europos Komisijos
pasiūlymą,
įstatymo galią turinčio
teisės akto projektą perdavus nacionaliniams parlamentams,
atsižvelgdama į Europos Parlamento
pritarimą[1],
laikydamasi specialios teisėkūros
procedūros,
kadangi:
(1)       Tarybos sprendimas 20074/124/EB,
Euratomas, kuriuo 2007–2013 m. laikotarpiui pagal Saugumo ir laisvių
apsaugos bendrąją programą nustatoma specialioji programa
„Terorizmo ir kitos su saugumu susijusios rizikos prevencija, parengtis ir
padarinių valdymas“, apima 2007 m. sausio 1 d.–2013 m.
gruodžio 31 d. laikotarpį;
(2)       pagal Vidaus saugumo fondo
sistemą 2014 m. sausio 1 d.–2020 m. gruodžio 31 d. laikotarpiui[2] nustatoma Policijos bendradarbiavimo,
nusikalstamumo prevencijos ir kovos su juo, taip pat krizių valdymo
finansinės paramos priemonė;
(3)       todėl Tarybos sprendimas
2007/124/EB, Euratomas nuo 2014 m. sausio 1 d. turėtų
būti panaikintas,
PRIĖMĖ ŠĮ
SPRENDIMĄ:
1 straipsnis
Tarybos sprendimas 2007/124/EB, Euratomas
panaikinamas nuo 2014 m. sausio 1 d.
2 straipsnis
1.         Šis panaikinimas neturi poveikio
projektų tęsimui ar keitimui, įskaitant visišką ar
dalinį panaikinimą, iki jų baigimo arba remiantis Sprendimu
Nr. 124/2007/EB, Euratomas ar bet kuriuo kitu teisės aktu, taikomu
šiai paramai 2013 m. gruodžio 31 d., Komisijos patvirtintos
finansinės paramos tęsimui ar keitimui.
2.         Priimdama sprendimus dėl
bendro finansavimo pagal Policijos bendradarbiavimo, nusikalstamumo prevencijos
ir kovos su juo, taip pat krizių valdymo finansinės paramos
priemonę, Komisija atsižvelgia į remiantis Tarybos sprendimu
Nr. 2007/124/EB, Euratomas iki [paskelbimo Oficialiajame leidinyje
datos] priimtas priemones, kurios daro finansinį poveikį bendro
finansavimo laikotarpiu.
3.         2011 m. sausio 1 d.–2013 m.
gruodžio 31 d. laikotarpiu Komisijos patvirtintam bendram finansavimui
skirtas sumas, su kuriomis susiję dokumentai, reikalingi veiksmams
užbaigti, Komisijai nebuvo išsiųsti iki galutinės ataskaitos
pateikimo termino, Komisija iki 2017 m. gruodžio 31 d. automatiškai panaikina,
o neteisėtai išmokėtas sumas išieško.
Apskaičiuojant automatiškai
panaikinamą sumą, į sumas, susijusias su veikla, laikinai
sustabdyta dėl sustabdomąjį poveikį turinčio teismo
proceso ar skundo nagrinėjimo administracine tvarka, neatsižvelgiama.
4.         Iki 2015 m. birželio 30 d.
valstybės narės pateikia Komisijai 2011–2013 m. laikotarpiu pagal
Tarybos sprendimą 2007/124/EB, Euratomas bendrai finansuotų
veiksmų rezultatų ir poveikio įvertinimo ataskaitą.
5.         Komisija iki 2015 m. gruodžio 31 d.
pateikia Europos Parlamentui ir Tarybai ataskaitą, kurioje apžvelgiami 2011–2013
m. laikotarpiu pasiekti Tarybos sprendimo 2007/124/EB, Euratomas
įgyvendinimo rezultatai ir kiekybiniai aspektai.
3 straipsnis
1.         Šis sprendimas įsigalioja
tą pačią dieną kaip ir Europos Parlamento ir Tarybos
reglamentas, kuriuo pagal Vidaus saugumo fondo sistemą nustatoma policijos
bendradarbiavimo, nusikalstamumo prevencijos ir kovos su juo, taip pat
krizių valdymo finansinės paramos priemonė (toliau –
Reglamentas, kuriuo nustatoma VSF policijos priemonė).
2.         Jeigu Reglamentas, kuriuo nustatoma
VSF policijos priemonė, įsigaliotų iki šio sprendimo paskelbimo Europos
Sąjungos oficialiajame leidinyje, šis sprendimas įsigalioja
kitą dieną po jo paskelbimo.
4 straipsnis
Šis sprendimas
pagal Sutartis skirtas valstybėms narėms.
Priimta Briuselyje
                                                                       Tarybos
vardu
                                                                       Pirmininkas
[1]               OL C , , p. .
[2]               Pasiūlymas dėl Europos Parlamento ir Tarybos
reglamento, kuriuo kaip Vidaus saugumo fondo dalis nustatoma policijos
bendradarbiavimo, nusikalstamumo prevencijos ir kovos su juo, taip pat
krizių valdymo finansinės paramos priemonė, COM(2011) 735.


Svarbus teisinis pranešimas

|

52005PC0161

Pasiūlymas Tarybos sprendimas dėl laikino genetiškai modifikuotų kukurūzų (Zea mays L. linija T25) draudimo naudoti ir parduoti Austrijoje pagal Direktyvą 2001/18/EB  /* KOM/2005/0161 galutinis */

	Briuselis, 26.4.2005KOM(2005) 161 galutinis.PasiūlymasTARYBOS SPRENDIMASdėl laikino genetiškai modifikuotų kukurūzų (Zea mays L. linija T25) draudimo naudoti ir parduoti Austrijoje pagal Direktyvą 2001/18/EB..(pateikta Komisijos)AIŠKINAMASIS MEMORANDUMAS1. Dėl genetiškai modifikuotų kukurūzų (Z ea mays L. linija T25), 1998 m. balandžio 22 d. Komisijos sprendimu 98/293/EB vadovaujantis Tarybos direktyva 90/220/EEB buvo nuspręsta, kad produkto pateikimui į rinką duodamas sutikimas.2. 1998 m. rugpjūčio 3 d. Prancūzijos valdžios institucijos davė sutikimą to produkto pateikimui į rinką.3. Pagal Direktyvos 2001/18/EB, pakeitusios Direktyvą 90/220/EEB, 35 straipsnio 1 dalies nuostatas, procedūroms dėl pranešimų apie genetiškai modifikuotų organizmų pateikimą į rinką, kurie nebuvo baigti nagrinėti iki 2002 m. spalio 17 d., taikomos Direktyvos 2001/18/EB nuostatos.4. Pagal Direktyvos 90/220/EEB 16 straipsnio nuostatas, 2000 m. gegužės 8 d. Austrijos valdžios institucijos informavo Komisiją apie savo sprendimą laikinai uždrausti naudoti ir parduoti genetiškai modifikuotus kukurūzus ir pateikė tokio sprendimo priežastis.5. Augalų mokslinis komitetas mano, kad Austrijos pateiktoje informacijoje nėra naujų mokslinių įrodymų, į kuriuos nebūtų atsižvelgta pirmą kartą vertinant dokumentus, ir kurie sudarytų pagrindą peržiūrėti komiteto pirminę nuomonę dėl to produkto.6. 2004 m. sausio 9 d. bei vasario 9 ir 17 d. Austrija pateikė Komisijai papildomos informacijos, palaikančios nacionalinių priemonių įvedimą dėl kukurūzų linijos T25.7. Europos maisto saugos tarnyba mano, kad Austrijos pateiktoje informacijoje nėra naujų mokslinių įrodymų, kurie sudarytų pagrindą atmesti kukurūzų linijos T25 rizikos aplinkai įvertinimą ir pateisintų to produkto naudojimo bei pardavimo Austrijoje draudimą.8. Tokiomis aplinkybėmis Komisija Direktyvos 2001/18/EB 23 straipsniu įpareigojama priimti sprendimą pagal šios direktyvos, kuriai taikomi Sprendimo 1999/468/EB 5 ir 7 straipsniai atsižvelgiant į jo 8 straipsnio nuostatas, 30 straipsnio 2 dalyje nustatytą tvarką.9. Kadangi Augalų mokslinis komitetas ir Europos maisto saugos tarnyba mano, kad produktas nekelia pavojaus žmonių sveikatai ar aplinkai, Komisija parengė sprendimo projektą, kuriame prašoma Austrijos panaikinti jos įvestas priemones, taikomas kukurūzų linijai T25.10. Sprendimo projektas pagal Sprendimo 1999/468/EB 5 straipsnio 2 dalies nuostatas buvo pateiktas Direktyvos 2001/18/EB 30 straipsniu įsteigto komiteto nuomonei.11. Po konsultacijų, komitetas 2004 m. lapkričio 29 d. nepateikė savo nuomonės, todėl Komisija, vadovaudamasi Sprendimo 1999/468/EB 5 straipsnio 4 dalimi, nedelsdama pateikia Tarybai pasiūlymą dėl priemonių, kurių turi būti imtasi, ir apie tai praneša Europos Parlamentui.12. Sprendimo 1999/468/EB 5 straipsnio 6 dalyje numatyta, kad Taryba, atsižvelgdama į tokią poziciją, prireikus kvalifikuota balsų dauguma gali priimti sprendimą per Direktyvos 2001/18/EB 30 straipsnio 2 dalyje nustatytą trijų mėnesių terminą. Jei per tų trijų mėnesių terminą Taryba kvalifikuota balsų dauguma nusprendžia nepritarti pasiūlymui, Komisija jį svarsto iš naujo; jei pasibaigus tam laikotarpiui Taryba nepriėmė pasiūlyto įgyvendinimo akto ir neprieštaravo jam, pasiūlytą įgyvendinimo aktą priima Komisija.PasiūlymasTARYBOS SPRENDIMASdėl laikino genetiškai modifikuotų kukurūzų (Zea mays L. linija T25) draudimo naudoti ir parduoti Austrijoje pagal Direktyvą 2001/18/EB(Tekstas svarbus EEE)(Tik tekstas vokiečių kalba yra autentiškas)EUROPOS SĄJUNGOS TARYBA,atsižvelgdama į Europos bendrijos steigimo sutartį,atsižvelgdama į 2001 m. kovo 12 d. Europos Parlamento ir Tarybos direktyvą 2001/18/EB dėl genetiškai modifikuotų organizmų apgalvoto išleidimo į aplinką ir panaikinančią Tarybos direktyvą 90/220/EEB[1], ypač į jos 23 straipsnio 2 dalį,atsižvelgdama į Komisijos pasiūlymą,kadangi:(1) 1998 m. balandžio 22 d. Komisijos sprendimu 98/293/EB dėl genetiškai modifikuotų kukurūzų (Zea mays L. line T25) remiantis Tarybos direktyva 90/220/EEB[2], buvo nuspręsta, kad produkto pateikimui į rinką turi būti duotas sutikimas.(2) 1998 m. rugpjūčio 3 d. Prancūzijos kompetentingos institucijos davė sutikimą to produkto pateikimui į rinką.(3) Pagal Direktyvos 2001/18/EB, pakeitusios Direktyvą 90/220/EEB[3], 35 straipsnio 1 dalies nuostatas, procedūroms dėl pranešimų apie genetiškai modifikuotų organizmų pateikimą į rinką, kurie nebuvo baigti nagrinėti iki 2002 m. spalio 17 d., taikomos Direktyvos 2001/18/EB nuostatos.(4) 2000 m. gegužės 8 d. Austrija informavo Komisiją apie savo sprendimą laikinai uždrausti genetiškai modifikuotų kukurūzų naudojimą ir pardavimą ir pateikė tokio sprendimo priežastis remiantis Direktyvos 90/220/EEB 16 straipsnio 1 dalies nuostatomis.(5) Augalų mokslinis komitetas mano, kad Austrijos pateiktoje informacijoje nėra naujų mokslinių įrodymų, į kuriuos nebūtų atsižvelgta pirmą kartą vertinant dokumentus, ir kurie sudarytų pagrindą peržiūrėti pirminę komiteto nuomonę dėl to produkto.(6) 2004 m. sausio 9 d. ir vasario 9 bei 17 d. Austrija pateikė Komisijai papildomos informacijos, palaikančios nacionalinių priemonių dėl kukurūzų linijos T25 įvedimą.(7) Europos maisto saugos tarnyba mano, kad Austrijos pateiktoje informacijoje nėra naujų mokslinių įrodymų, kurie suteiktų pagrindą atmesti kukurūzų linijos T25 rizikos aplinkai įvertinimą, ir kurie pateisintų to produkto naudojimo ir pardavimo Austrijoje draudimą.(8) Esant tokioms aplinkybėms, nėra pagrindo manyti, kad produktas keltų pavojų žmonių sveikatai ar aplinkai.(9) Austrija turėtų panaikinti įvestas priemones.(10) Direktyvos 2001/18/EB 30 straipsniu įsteigtas komitetas, pagal šios direktyvos 30 straipsnio 2 dalyje nustatytą tvarką, po konsultacijų, 2004 m. lapkričio 29 d. nepateikė nuomonės dėl Komisijos sprendimo projekte nustatytų priemonių,PRIĖMĖ ŠĮ SPRENDIMĄ:1 straipsnisAustrijos taikomos priemonės uždrausti genetiškai modifikuotų kukurūzų, kurių pateikimas į rinką buvo leistas Sprendimu 98/293/EB, naudojimą ir pardavimą, nėra pagrįstos remiantis Direktyvos 2001/18/EB 23 straipsnio nuostatomis.2 straipsnisAustrija imasi reikiamų priemonių, kad patenkintų šio sprendimo reikalavimus ne vėliau kaip per 20 dienų nuo jos informavimo.3 straipsnisŠis sprendimas skirtas Austrijos Respublikai.Priimta Briuselyje,Tarybos varduPirmininkas

[1] OL L 106, 2001 4 17, p. 1.

[2] OL L 131, 1998 5 5, p. 30.

[3] OL L 117, 1990 5 8, p. 15.


               EUROPOS KOMISIJA
            Briuselis, 2016 09 22
            COM(2016) 614 final
            2016/0294(NLE)
            Pasiūlymas
            TARYBOS SPRENDIMAS
            kuriuo nustatoma pozicija, kurios Europos Sąjungos vardu turi būti laikomasi Pasaulio prekybos organizacijos Generalinėje taryboje dėl Jungtinių Valstijų prašymo atidėti PPO įsipareigojimų vykdymą, kad JAV galėtų reikalavimus atitinkantiems Nepalo kilmės produktams taikyti lengvatinį režimą

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Šio pasiūlymo tikslas – nustatyti poziciją, kurios Europos Sąjunga turi laikytis Pasaulio prekybos organizacijos (PPO) Generalinėje taryboje dėl Jungtinių Valstijų prašymo atidėti PPO įsipareigojimų vykdymą ir taip Europos Sąjungai sudaryti sąlygas paremti šį prašymą.

               Patenkinus JAV prašymą atidėti PPO įsipareigojimų vykdymą, JAV galėtų iki 2025 m. gruodžio 31 d. į jų muitų teritoriją importuojamiems reikalavimus atitinkantiems Nepalo kilmės produktams taikyti lengvatinį režimą.

               •Suderinamumas su toje pačioje politikos srityje galiojančiomis nuostatomis

               Netaikoma.

               •Suderinamumas su kitomis Sąjungos politikos sritimis

               Netaikoma.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Sutarties dėl Europos Sąjungos veikimo (SESV) 218 straipsnio 9 dalyje nustatyta, kad kai tarptautiniu susitarimu įsteigtame organe reikia priimti teisinę galią turintį sprendimą, Taryba, remdamasi Komisijos ar Sąjungos vyriausiojo įgaliotinio užsienio reikalams ir saugumo politikai pasiūlymu, priima sprendimą, kuriuo nustatoma pozicija, kuri turi būti priimta Europos Sąjungos vardu. Ši nuostata leidimui atidėti įsipareigojimų vykdymą, kad Jungtinės Valstijos galėtų reikalavimus atitinkantiems Nepalo kilmės produktams taikyti lengvatinį režimą, taikoma todėl, kad sprendimas priimamas tarptautiniu susitarimu įsteigtame organe (PPO Generalinėje taryboje ar Ministrų konferencijoje) ir turi poveikio Europos Sąjungos teisėms ir prievolėms.

               •Subsidiarumo principas (neišimtinės kompetencijos atveju)

               Netaikoma.

               •Proporcingumo principas

               Netaikoma.

               •Priemonės pasirinkimas

               Netaikoma.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               Netaikoma.

               4.POVEIKIS BIUDŽETUI

               Netaikoma.

               5.KITI ELEMENTAI

               Komisija bus įgaliota Europos Sąjungos vardu priimti poziciją paremti Jungtinių Valstijų prašymą atidėti PPO įsipareigojimų vykdymą tiek, kiek tai būtina, kad Jungtinės Valstijos iki 2025 m. gruodžio 31 d. galėtų reikalavimus atitinkantiems Nepalo kilmės produktams taikyti lengvatinį režimą.

               Jungtinės Valstijos siekia atidėti pagal GATT 1994 I straipsnio 1 dalį ir XIII straipsnio 1 ir 2 dalis prisiimtų įsipareigojimų vykdymą tiek, kiek tai yra būtina, kad jos galėtų tam tikriems importuojamiems specifinius tinkamumo kriterijus atitinkantiems Nepalo kilmės produktams taikyti lengvatinį muitų režimą ir administravimą lengvatinėmis sąlygomis taikant kiekybinius apribojimus.

               Jungtinių Valstijų teigimu, šios lengvatos teikiamos siekiant padėti Nepalui atsigauti po pražūtingo 2015 m. balandžio mėn. žemės drebėjimo ir požeminių smūgių. JAV paaiškino, kad ši priemonė papildo galiojančias bendras programas, skirtas padėti Nepalui vystyti ekonomiką, ir ja bus prisidedama prie Nepalo ekonomikos augimo ir vystymosi skatinimo pastangų.

               Šis naujas JAV pateiktas prašymas atidėti įsipareigojimų vykdymą Europos Sąjungai nekelia ekonominių problemų, nes lengvatinis režimas neturėtų turėti neigiamo poveikio ES prekybai su lengvatomis besinaudojančia šalimi.

               Dėl to Europos Sąjunga turėtų pritarti naujam bendram sutarimui PPO Generalinėje taryboje patenkinti prašymą atidėti įsipareigojimų vykdymą.

               2016/0294 (NLE)

               Pasiūlymas

               TARYBOS SPRENDIMAS

               kuriuo nustatoma pozicija, kurios Europos Sąjungos vardu turi būti laikomasi Pasaulio prekybos organizacijos Generalinėje taryboje dėl Jungtinių Valstijų prašymo atidėti PPO įsipareigojimų vykdymą, kad JAV galėtų reikalavimus atitinkantiems Nepalo kilmės produktams taikyti lengvatinį režimą

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdami į Europos Komisijos pasiūlymą,

               kadangi:

               1)Pasaulio prekybos organizacijos steigimo sutarties (toliau – PPO steigimo sutartis) IX straipsnio 3 ir 4 dalyse nustatytos valstybės narės įsipareigojimo, nustatyto pagal PPO steigimo sutartį arba bet kurią daugiašalę prekybos sutartį, vykdymo atidėjimo procedūros;

               2)vadovaudamosi PPO steigimo sutarties IX straipsnio 3 dalimi Jungtinės Valstijos pateikė prašymą iki 2025 m. gruodžio 31 d. atidėti pagal 1994 m. Bendrojo susitarimo dėl muitų tarifų ir prekybos I straipsnio 1 dalį ir XIII straipsnio 1 ir 2 dalis prisiimtų įsipareigojimų vykdymą tiek, kiek tai yra būtina, kad Jungtinės Valstijos galėtų į JAV importuojamiems reikalavimus atitinkantiems Nepalo kilmės produktams taikyti lengvatinį režimą;

               3)patenkinus Jungtinių Valstijų prašymą atidėti PPO įsipareigojimų vykdymą nebūtų neigiamai paveikta nei Europos Sąjungos ekonomika, nei prekybos ryšiai su įsipareigojimų atidėjimo lengvatomis besinaudojančia šalimi;

               4)todėl tikslinga nustatyti poziciją, kurios Europos Sąjungos vardu turi būti laikomasi PPO Generalinėje taryboje – paremti Jungtinių Valstijų prašymą atidėti įsipareigojimų vykdymą,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Europos Sąjungos vardu turi būti laikomasi Pasaulio prekybos organizacijos Generalinėje taryboje, yra paremti Jungtinių Valstijų prašymą atidėti įsipareigojimų, prisiimtų pagal 1994 m. Bendrojo susitarimo dėl muitų tarifų ir prekybos I straipsnio 1 dalį ir XIII straipsnio 1 ir 2 dalis, vykdymą iki 2025 m. gruodžio 31 d. pagal Jungtinių Valstijų prašymo atidėti įsipareigojimų vykdymą sąlygas.

               Šią poziciją pareiškia Komisija.

               2 straipsnis

               Šis Sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas